17 kluster baharu dilaporkan
Oleh SITI A'ISYAH SUKAIMI

9 Disember 2021, 8:42 pm
PUTRAJAYA – Kluster baharu meningkat hari ini dengan 17 kluster dilaporkan, menjadi antara penyumbang kepada  5,446 kes harian negara.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, sebanyak 20 kes import dengan jumlah keseluruhan kes Covid-19 sebanyak  2,678,465 kes.
“Terdapat 88 kes (1.6  peratus) adalah kategori tiga, empat dan lima serta  5,358  kes  (98.4  peratus)  kategori satu dan dua.
“Kes sembuh mencatatkan sebanyak 5,427 kes manakala, jumlah keseluruhan kes sembuh daripada Covid-19 ialah 2,586,822 kes,” katanya dalam satu kenyataan di sini hari ini.
Ujarnya, sebanyak 419 kes sedang dirawat di Unit Rawatan Rapi dan 232 kes memerlukan bantuan pernafasan. – K! ONLINE


Addy Kana diperintah bayar cukai pendapatan RM1.42 juta
Oleh NUZULSHAM SHAMSUDDIN

9 Disember 2021, 7:41 pm
KUALA LUMPUR – Mahkamah Tinggi di sini hari ini memerintahkan ahli perniagaan, Datuk Addy Kana membayar cukai pendapatan berjumlah RM1.42 juta kepada Kerajaan Malaysia selepas gagal memasukkan kehadiran dalam saman yang difailkan kerajaan melalui Lembaga Hasil Dalam Negeri (LHDN).
Perintah itu dikeluarkan Timbalan Pendaftar Mahkamah Tinggi Maslinda Selamat ketika pengurusan kes secara dalam talian selepas penghakiman ingkar kehadiran difailkan oleh LHDN bagi pihak kerajaan selaku plaintif.
Berdasarkan semakan dalam sistem mahkamah Addy Kana atau nama sebenarnya Zaidi Kanapiah ,37, selaku defendan itu juga diperintah membayar faedah lima peratus setahun dari tarikh penghakiman sehingga tarikh realisasi dan kos sebanyak RM1,500 kepada kerajaan.
Semakan dokumen itu turut menyatakan defendan didapati telah gagal untuk memfailkan memorandum kehadiran walaupun serahan Writ Saman dan Pernyataan Tuntutan telah matang pada 24 November tahun ini dan mahkamah hari ini merekodkan penghakiman ingkar kehadiran terhadap defendan.
Pada 1 Oktober lalu, Kerajaan Malaysia selaku plaintif memfailkan writ saman dan pernyataan tuntutan dengan menamakan Addy Kana sebagai defendan.
Berdasarkan penyataan tuntutan yang diperoleh menerusi sistem mahkamah, plaintif mendakwa Tahun-tahun Taksiran 2018 dan 2019, defendan telah ditaksirkan dengan taksiran tambahan masing-masing berjumlah RM380,025.73 dan RM918,079.23.

“Oleh kerana defendan telah gagal membayar keseluruhan cukai pendapatan dalam tempoh 30 hari yang ditetapkan di bawah Seksyen 103 Akta Cukai Pendapatan 1967, kenaikan cukai sebanyak 10 peratus berjumlah RM38,002.57 dan RM91,807.92 telah dikenakan dan ditambahkan ke atas keseluruhan cukai pendapatan yang masih belum dibayar bagi Tahun-tahun Taksiran 2018 dan 2019 (Tambahan) itu,” kata Kerajaan pernyataan tuntutan itu.
Dakwa plaintif, defendan masih gagal membayar kepada plaintif keseluruhan cukai pendapatannya  yang masih terhutang dan genap masanya dan kena dibayar bagi Tahun-tahun Taksiran 2018 dan 2019 (Tambahan) termasuk kenaikan-kenaikan yang kesemuanya berjumlah RM1,427,915.45.
Pernyataan itu turut mengatakan untuk mendapatkan kembali jumlah cukai pendapatan yang masih terhutang itu serta kenaikan-kenaikan yang dikenakan ke atas defendan sebagai satu cukai yang genap masanya dan kena dibayar.
Justeru plaintif menuntut defendan membayar RM1,427,915.45, faedah lima peratus setahun dari tarikh penghakiman sehingga tarikh realisasi, kos dan lain-lain relif yang disifatkan sesuai oleh mahkamah.
Terdahulu pada 1 September lalu, kerajaan melalui LHDN juga telah memohon untuk melucut hak wang yang terdapat dalam akaun peribadi ahli perniagaan, Alvin Goh dan isteri Ady Kanna serta tiga syarikat mereka berjumlah RM517,113.33 selepas disyaki terlibat dengan aktiviti haram. – K!ONLINE


‘Tiada kawan Melayu, India sewaktu di sekolah’
Oleh MOHD. HAIKAL ISA

9 Disember 2021, 7:51 pm
PETALING JAYA – Pelakon dan penerbit, Lim Mei Fen mengakui bukan mudah buat dirinya untuk menempatkan diri dalam industri lakonan Malaysia yang kelazimannya dipelopori mereka yang berbangsa Melayu.
Kata Mei Fen, 34, dia tidak mempunyai ramai kawan berbangsa Melayu sejak zaman sekolah namun semua itu berubah selepas dia menyambung pelajaran di Akademi Seni Budaya Dan Warisan Kebangsaan (Aswara) pada 2015.
“Saya masuk dunia lakonan agak lewat iaitu ketika berusia 26 tahun menerusi filem berbahasa Mandarin, The Cage.
“Selepas itu, saya rasa macam nak ‘cau’ sebab saya rasa susah nak jadi pelakon di Malaysia. Kemudian, Soo Wincci usulkan nama saya menggantikan dirinya kepada Erma Fatima untuk satu projek teater Takhta Tiga Ratu. Dari pengalaman terlibat teater itu, saya belajar banyak perkara termasuk memantapkan penguasaan bahasa Melayu.
“Sejujurnya, saya tiada kawan Melayu atau India sewaktu di sekolah tetapi semuanya berubah selepas masuk Aswara dan terlibat dalam beberapa projek seni selepas itu,” katanya kepada Kosmo! Online semalam.
Mei Fen ditemui pada majlis tayangan filem lakonannya, Prebet Sapu arahan pengarah muda, Muzzamer Rahman.

Katanya, dia banyak terhutang budi dengan Aswara sebagai sebuah institusi yang membuka mata dan jalan rezeki lebih luas terlibat dengan urusan seni.
“Aswara memberi impak yang sangat besar dalam kerjaya lakonan saya. Dulu waktu muda saya punya impian nak kahwin dengan mat salih dan dapat anak comel tapi semuanya berubah.
“Semakin lama, semakin saya sedar bahawa Malaysia ini adalah rumah buat saya. Saya jatuh cinta dengan negara ini. Angan-angan nak kahwin dengan mat salih dah pergi entah ke mana,” katanya berseloroh seraya mendedahkan pernah menetap di Amerika Syarikat (AS) untuk seketika.
Filem lakonan Mei Fen bersama pelakon Amerul Affendi berjudul Prebet Sapu terpilih mewakili Malaysia bagi kategori Filem Cereka Antarabangsa Terbaik (Best International Feature Film) di Anugerah Akademi (Oscars) ke-94 yang dijangka berlangsung pada 27 Mac 2022 di Los Angeles, AS.
Prebet Sapu bakal menemui penonton di pawagam seluruh negara pada 16 Disember ini. – K! ONLINE


Juara bakal wakili negara ke Piala Dunia
Oleh KOSMO!

9 Disember 2021, 7:36 pm
SUBANG JAYA – Juara Kejohanan Gusti Lengan Kebangsaan akan membawa cabaran negara ke Piala Dunia Gusti Lengan yang akan berlangsung di Kuching, Sarawak, Mac tahun depan.
Kejohanan di Hub Rekreasi Tropicana Aman, Telok Panglima Garang pada 11 Disember ini merupakan acara tahunan yang menghimpunkan pemain gusti lengan terbaik dari seluruh negara.
Presiden Persekutuan Gusti Lengan Malaysia (MyArms), Mohd. Zil Fadli Abd Halim berkata, lebih 200 peserta sudah mengesahkan penyertaan dalam kejohanan kebangsaan yang membabitkan 42 kategori.
“Setiap pemenang kejohanan kebangsaan akan layak untuk mewakili Malaysia ke Piala Dunia. Penyertaan mereka akan ditaja sepenuhnya.
“Ini adalah penganjuran pertama yang diadakan selepas lama tertangguh ekoran pandemik Covid-19.
“Saya harap ia dapat berjalan dengan lancar mengikut Prosedur Operasi Standard (SOP),” katanya pada sidang akhbar kejohanan di Sunway Pyramid, Selangor hari ini. – K! ONLINE


Safawi ledak hatrik tewaskan Laos 4-0
Oleh MUHAMAD ARDIE PUTRA SUHAIMI

9 Disember 2021, 7:54 pm
KUALA LUMPUR – Bintang Johor Darul Ta’zim (JDT), Safawi Rasid muncul wira skuad Harimau Malaya apabila meledak gol hatrik pertamanya di pentas antarabangsa selepas membantu pasukan menewaskan Laos 4-0 pada aksi Kumpulan B saingan Piala AFF Suzuki 2020 di Stadium Bishan, Singapura sebentar tadi.
Pada aksi tersebut, ketua jurulatih negara, Tan Cheng Hoe membuat kejutan dengan merombak kesebelasan utama dengan memberi ruang buat Luqman Hakim Shamsudin dan Arif Aiman Hanapi untuk mengemudi jentera serangan bersama Safawi.
Situasi sama dilakukan oleh Laos yang menduduki tangga ke-185 dengan membariskan penyerang berpangkalan di Perancis, Billy Ketkeophomphone dalam kesebelasan utama.
Bagaimanapun, tuah lebih memihak buat skuad negara yang tidak menunggu lama untuk memecah kebuntuan hasil ledakan Safawi yang bijak menyudahkan hantaran Arif Aiman seawal minit ke-7.
Jaringan tersebut menaikkan motivasi skuad negara yang hampir meraih gol kedua tetapi tandukan yang dilakukan kapten, Aidil Zafuan Abd. Radzak pada minit ke-10 berjaya ditepis.
Pasukan Laos turut memiliki peluang tetapi beberapa percubaan yang dilakukan oleh Billy menerusi rembatan jarak jauh mudah diselamatkan oleh penjaga gol negara, Khairul Fahmi Che Mat.

Nasib Laos bertambah malang apabila Safawi menjaringkan gol kedua buat negara menerusi tandukan hasil sepakan penjuru yang diambil oleh Arif Aiman pada minit ke-34.
Bersambung pada babak kedua, rentak Harimau Malaya semakin meletup apabila Shahrul Saad meledak gol ketiga buat negara hasil gerakan cantik selepas menyudahkan hantaran Baddrol Bakhtiar pada minit ke-78.
Safawi menutup hari cemerlang skuad negara dengan jaringan hatrik selepas bijak menyudahkan umpanan yang dicipta pemain gantian, R. Kogileswaran berselang dua minit kemudian.
Keputusan 4-0 kekal sehingga tamat perlawanan dengan pasukan negara akan menumpukan aksi ketiga menentang juara bertahan, Vietnam pada Ahad ini. – K! ONLINE


Najib bersumpah sekali lagi isu RM42 juta
Oleh ALWANI ZAFIRAH

9 Disember 2021, 8:24 pm
PETALING JAYA – Ahli Parlimen Pekan, Datuk Seri Najib Tun Razak hari ini bersumpah sekali lagi berhubung dana berjumlah RM42 juta didakwa milik SRC International Sdn. Bhd.
“Wallahi, wabillahi, watallahi bahawa saya tidak minta dan saya tidak pernah mengarahkan sesiapa untuk memindahkan dana RM42 juta itu.
“Saya mungkin tidak mempunyai kebebasan untuk mengulas lebih lanjut di sini mengenai proses mahkamah, tetapi saya sentiasa menegaskan bahawa saya tidak bersalah dan telah dianiaya,” katanya menerusi hantaran terbaharu di laman Facebooknya hari ini.
Terdahulu, Najib telah disabitkan kesalahan menyalahgunakan kedudukan membabitkan wang RM42 juta milik SRC dan dijatuhkan hukuman penjara selama 12 tahun dan denda RM210 juta.
Kini, Mahkamah Rayuan membenarkan permohonan beliau untuk menangguhkan sabitan dan pelaksanaan hukuman. – K! ONLINE


SiberKASA dedah tanggungjawab sebenar CyberSecurity Malaysia
Oleh AHMAD SHAHERMAN SHAMSURI

9 Disember 2021, 8:29 pm
KUALA LUMPUR – Sebuah telefilem berjudul SiberKASA yang memaparkan realiti sebenar cabaran yang ditempuhi oleh
juruanalisa di CyberSecurity Malaysia dalam menjalankan amanah dan tanggungjawab dilancarkan secara rasmi hari ini.
Telefilem tersebut terbitan Perbadanan Kemajuan Filem Nasional Malaysia (Finas) dengan kerjasama CyberSecurity Malaysia, iaitu agensi di bawah Kementerian Komunikasi dan Multimedia Malaysia (KKMM).
SiberKASA berdurasi 90 minit arahan YM Raja Mukhriz R. Ahmad Kamaruddin ini dilancarkan sempena Pameran 100 Hari
Aspirasi Keluarga Malaysia yang berlangsung selama empat hari bermula hari ini sehingga Ahad depan bertempat di Pusat Konvensyen Kuala Lumpur (KLCC).
Menteri Komunikasi dan Multimedia, Tan Sri Annuar Musa berkata, SiberKASA merupakan telefilem mengenai keselamatan siber yang diangkat berdasarkan kisah benar mengenai isu-isu keselamatan siber yang berlaku setiap hari dalam Keluarga Malaysia.
Beliau berkata, pelancaran telefilem itu diharap dapat dijadikan sebagai salah satu cara mendidik masyarakat memahami trend mutakhir ancaman siber, modus operandi jenayah siber serta amalan terbaik sewaktu menggunakan teknologi dan Internet.
“Saya menggesa Keluarga Malaysia agar mengambil iktibar insiden dan ancaman siber yang berlaku bagi mengelakkan diri daripada menjadi mangsa serangan siber.

“Selain itu, warga digital dalam Keluarga Malaysia perlu memiliki kawalan kendiri sewaktu menggunakan teknologi, Internet dan media sosial,” katanya selepas pelancaran telefilem itu di KLCC hari ini.
Telefilem ini merupakan karya ulung berkaitan bidang keselamatan siber dengan barisan pelakon seperti Zulhuzaimy, Thanuja Ananthan, Mona Allen, Qi Razali dan Riz Amin ini juga diharap dapat mempromosi bidang keselamatan siber di Malaysia.
Telefilem ‘SiberKASA’ dijangka akan mula ditayangkan pada hujung tahun 2021 dan Keluarga Malaysia boleh menonton telefilem ini di saluran media tempatan. -K! ONLINE


Akhyar sah positif Covid-19
Oleh MUHAMAD ARDIE PUTRA SUHAIMI

9 Disember 2021, 8:17 pm
SKUAD Harimau Malaya semakin ‘tempang’ selepas kehilangan pemain sayap, Akhyar Rashid yang disahkan positif Covid-19 ketika ujian calitan dilakukan sebelum mengharungi aksi Kumpulan B bertemu Laos pagi tadi.
Perkara itu disahkan oleh ketua jurulatih skuad negara, Tan Cheng Hoe bagi menjawab status ketiadaan Akhyar dalam skuad utama ketika pasukan menewaskan Laos 4-0 di Stadium Bishan, Singapura sebentar tadi.
“Akhyar telah disahkan positif Covid-19 dan tidak dapat diturunkan pada aksi kali ini. Kami harap dia dapat pulih untuk membantu pasukan secepat mungkin,” kata Cheng Hoe pada sidang media selepas tamat perlawanan.
Terdahulu, dua pemain negara Faisal Halim dan penjaga gol, Khairulazhan Khalid terlebih dahulu dipaksa menjalani kuarantin apabila disahkan positif Covid-19 pada Ahad lepas.
Ketiadaan Akhyar dijangka memberi impak besar buat jentera serangan negara menjelang aksi ketiga Kumpulan B bertemu Vietnam pada Ahad ini.
Sebelum ini pemain pasukan Johor Darul Ta’zim (JDT) telah mempamerkan aksi dalam kelas tersendiri untuk membantu skuad negara menang 3-1 ke atas Kemboja pada saingan pembukaan Isnin lepas sehingga diberikan anugerah pemain terbaik perlawanan. – K! ONLINE


Saintis cuba halang anak divaksin gagal
Oleh KOSMO!

9 Disember 2021, 8:30 pm
BANDAR RAYA NEW YORK – Seorang hakim di New York memutuskan untuk berpihak kepada seorang wanita bagi memvaksinasi anak perempuannya yang berusia 11 tahun walaupun dibantah suaminya semasa kes perceraian mereka yang berlarutan di mahkamah, lapor laman berita RT News semalam.
Hakim Mahkamah Agung Daerah Monroe, Richard Dollinger memberitahu bapa kanak-kanak tersebut, Donald Fider bahawa anak perempuannya akan divaksinasi atas permintaan isterinya. Dia menceraikan wanita itu pada  pada 2012.
Mahkamah menolak hujah Figer yang merupakan seorang saintis dan professor bahawa dia tidak mahu anak perempuannya diberikan pelalian kerana bimbang akan keselamatan dan tahap keberkesanan vaksin Covid-19 sedia ada.
Dollinger bagaimanapun berkata, adalah tidak munasabah untuk lelaki itu ragu-ragu akan perkara tersebut.
‘’Pendapat lelaki ini tidak dapat dipertahankan di saat koronavirus berada di mana-mana. Bukti saintifik yang diutarakannya tidak mencapai standard yang sah,’’ kata hakim dalam keputusannya.
‘’Ibu kanak-kanak ini diarah untuk membuat janji temu secepat mungkin untuk mendapatkan  vaksin sesuai dengan peringkat umurnya,’’ jelas keputusan itu lanjut.

Menerusi afidavitnya (dokumen sumpah), Figer menyatakan bahawa vaksin yang diluluskan Pentadbiran Makanan dan Ubat-Ubatan (FDA) ‘tidak berupaya mengatasi kesan jangka masa panjang’ selain mendakwa bahawa kanak-kanak sekitar umur anaknya tidak terkesan dengan virus Covid-19.
Dollinger turut hairan bagaimana seorang saintis boleh berpendapat sedemikian. – Agensi


Ribut petir, hujan lebat landa tiga negeri malam ini
Oleh ALWANI ZAFIRAH

9 Disember 2021, 8:19 pm
PETALING JAYA – Amaran ribut petir dan hujan lebat diramal akan melanda beberapa kawasan di tiga buah negeri sehingga pukul 9 malam hari ini.
Jabatan Meteorologi (MetMalaysia) menerusi satu kenyataan di laman Facebooknya berkata, cuaca buruk itu akan melanda kawasan Kinta, Perak Tengah, Hilir Perak dan Muallim di Perak.
“Di Selangor, kawasan yang terlibat adalah Sabak Bernam, Kuala Selangor dan Hulu Selangor.
“Selain itu, di Sarawak melibatkan kawasan Sarikei, Sibu, Mukah, Miri (Subis, Beluru dan Marudi) dan Limbang (Limbang),” katanya di sini hari ini. – K! ONLINE


Padah tolak vaksin, 500 kakitangan sekolah LA dipecat
Oleh KOSMO!

9 Disember 2021, 8:00 pm
LOS ANGELES, CALIFORNIA – Hampir 500 kakitangan sekolah awam di Los Angeles dipecat selepas enggan mematuhi arahan mendapatkan vaksin Covid-19, lapor laman berita RT News semalam.
Lembaga Sekolah-sekolah Bersatu Daerah Los Angeles membatalkan kontrak 496 pekerja pada Selasa lalu selepas mereka gagal mendapatkan vaksinasi menjelang tarikh akhir pada 15 November lalu, lapor agensi berita  Associated Press.
Kakitangan yang enggan divaksin sebelum ini tidak dibenarkan ke sekolah dan telah diberikan cuti.
‘’Memecat individu yang memilih untuk tidak divaksin adalah keputusan yang sukar tetapi perlu untuk memastikan komuniti di sekolah selamat,’’ kata Pemangku  Penguasa Pelajaran daerah, Megan Reilly selepas sesi pengundian berlangsung.
‘’Kami mendoakan yang terbaik untuk masa depan mereka dan menggalakkan semua orang untuk mendapatkan vaksin,’’ jelasnya.
Walaupun kebanyakan pekerja yang dipecat adalah kakitangan yang tidak bertauliah, ada yang turut berkhidmat dalam tugas penting seperti pengawal, pekerja kafeteria dan pembantu guru.

Los Angeles telah menetapkan peraturan vaksinasi untuk kakitangan dan pelajar yang berlainan daripada  negeri-negeri lain di Amerika Syarikat.
Pelajar di daerah itu turut diarahkan menerima vaksin sebelum semester kedua bermula pada 10 Januari depan.
Setakat kelmarin, kira-kira 85 peratus daripada 600,00 pelajar di daerah itu sudah menerima suntikan lengkap. – Agensi


Gagal seludup tiga tan daun ketum
Oleh NUR ANATI JUHARI

9 Disember 2021, 7:28 pm
BUKIT KAYU HITAM – Batalion 1 Pasukan Gerakan Am (PGA) Ulu Kinta, Perak berjaya menggagalkan cubaan menyeludup lebih tiga tan daun ketum bernilai RM96,000 ke Thailand di Jalan Kuala Kedah di sini semalam.
Penolong Pegawai Pemerintahnya, Deputi Superintendan Ayob Ismail berkata, pasukan risik Kompeni D Batalion 1 terserempak dengan lori dipandu seorang lelaki berusia lingkungan 30-an dalam keadaan mencurigakan pada pukul 11.45 malam.
“Pemandu lori yang berasal dari Kubang Rotan itu kemudian diarah memberhentikan kenderaan untuk pemeriksaan.
“Hasil pemeriksaan ke atas lori itu menemui sebanyak 320 bungkusan plastik hitam mengandungi daun ketum,” katanya pada sidang akhbar di Kompleks Agensi Kawalan Sempadan Malaysia (Aksem) di sini hari ini.
Menurutnya, pemandu terbabit ditahan dan kesemua bungkusan berisi daun ketum itu dibawa ke pejabat PGA Bukit Kayu Hitam untuk tindakan lanjut.
“Kita percaya daun ketum ini dibawa dari daerah Padang Terap dan menuju ke Kuala Kedah untuk diseludup ke negara jiran menggunakan laluan laut.

“Modus operandi yang digunakan juga sudah berubah kerana sebelum ini mereka menggunakan motosikal atau kereta tetapi sekarang menggunakan kenderaan perdagangan iaitu lori untuk menyeludup daun ketum,” katanya.
Tambahnya, permintaan terhadap daun ketum semakin meningkat namun disebabkan pagar sempadan dikawal ketat, penyeludup menggunakan pelbagai cara untuk menyeludup.- K! ONLINE


Bubu naga sepanjang Sungai Pengkalan Datu dirampas
Oleh ROSLIZA MOHAMED

9 Disember 2021, 7:17 pm
KOTA BHARU – Jabatan Perikanan Negeri Kelantan merampas sebanyak 60 set bubu naga yang dianggarkan bernilai RM9,000 di sepanjang Sungai Pengkalan Datu-Wakaf Stan di sini semalam.
Pengarah Perikanan Negeri Kelantan, Nazri Ishak berkata, bubu yang merupakan peralatan larangan itu ditemui di sepanjang sungai tersebut dengan jarak sejauh kira-kira lima kilometer pada pukul 2 hingga 6 petang.
“Siasatan mendapati, bubu itu dipercayai baru selesai digunakan oleh penduduk tempatan untuk menangkap ikan secara haram.
“Kesemua bubu naga itu dibawa ke Pangkalan Perlindungan Sumber Tawang, Bachok untuk tindakan lanjut,” katanya ketika dihubungi Kosmo! di sini hari ini.
Menurut Nazri, berdasarkan Pekeliling Pelesenan Bilangan 5/2018 yang berkuatkuasa 1 November tiga tahun lalu iaitu pelaksanaan syarat tambahan bagi peralatan bubu di dalam buku lesen vesel dan peralatan menangkap ikan iaitu bubu yang dilesenkan tidak boleh mempunyai lebih daripada dua injap seunit.
Ujarnya, rampasan itu merupakan kes kedua tahun ini melibatkan bubu naga di lokasi Sungai Pengkalan Datu dan sekitar kawasan tersebut.

Tambahnya, kes disiasat mengikut Seksyen 11(3)(c) Akta Perikanan 1985. -K! ONLINE


PPj rangkul 3 anugerah mampan
Oleh EDDY AQMAL MOHAMED HAMIDI

9 Disember 2021, 7:12 pm
PUTRAJAYA – Perbadanan Putrajaya (PPj) sekali lagi berjaya mengekalkan status Bandar Mampan Malaysia sejak tahun 2012 hingga kini sekali gus turut meraih tiga anugerah cemerlang iaitu Anugerah Bandar Mampan Malaysia, Amalan Terbaik SDG11 dan ASEAN Placemaker Award.
Presidennya, Datuk Muhammad Azmi Mohd. Zain berkata, kejayaan itu diperolehi menerusi skor MURNInets 2.0 dengan jumlah markah 99.78 peratus dan PPj kini berada di kedudukan pertama diikuti oleh Majlis Bandaraya Iskandar Puteri juga Majlis Bandaraya Petaling Jaya.
“PPj telah berjaya meraih tiga anugerah utama tahun ini malah turut berjaya memperolehi Anugerah Bandar Mampan Malaysia buat yang pertama kali sejak penubuhannya.
“Sebanyak 127 bandar dan Pihak Berkuasa Tempatan (PBT) telah dinilai status kemampanannya secara tahunan berdasarkan 39 indikator Bandar Mampan Malaysia oleh pihak PLAN Malaysia dan tahun ini PPj telah berjaya meraih tempat yang pertama,” katanya.
Beliau berkata demikian ketika ditemui selepas menyempurnakan Majlis Penyampaian Anugerah Bandar Mampan 2021 dan Penghargaan Terbaik SDG11 Tahun 2021 di Presint 4 di sini hari ini yang turut dihadiri oleh Ketua Pengarah PLANMalaysia, Dr. Shamsaini Shamsuddin.
Jelas Muhammad Azmi, bagi penghargaan Amalan Terbaik SDG11, PPj berjaya mencapai skor tertinggi bagi 13 indikator MurniNets yang berkaitan dengan SDG11 iaitu menjadikan bandar dan penempatan inklusif selain selamat, berdaya tahan dan mampan menjadi teras pembangunan Putrajaya.

“Penganugerahan ini juga berikutan amalan PPj dalam kawalan perancangan pembangunan yang baik melalui perancangan gunatanah pembangunan dengan lebih sistematik, dinamik dan responsif,” katanya.
Tambah Muhammad Azmi, anugerah Penghargaan Placemaking Award untuk Kebun Komuniti Presint 16 pula adalah menerusi penglibatan PPj dalam pertandingan Placemakaer Awards ASEAN 2021 yang bertujuan meraikan dan pengiktiraf inisiatif juga usaha semua pihak di rantau ASEAN dalam menambahbaik, mengindahkan serta menghidupkan ruang juga kawasan awam sedia ada. – K! ONLINE


Siasat lebih telus isu kartel JIM
Oleh MOHD. HUSNI MOHD. NOOR

9 Disember 2021, 7:24 pm
PUTRAJAYA – Pertubuhan Kemanusiaan Masyarakat Antarabangsa Malaysia (MHO) mahu siasatan dalaman lebih telus berhubung dakwaan isu kartel membabitkan anggota dan pegawai Jabatan Imigresen (JIM).
Setiausaha Agungnya, Datuk Hishamuddin Hassim berkata, siasatan dalaman itu penting bagi memastikan imej jabatan dapat dibersihkan daripada dakwaan berkenaan.
Beliau berkata, pihaknya juga mahu Suruhanjaya Pencegahan Rasuah Malaysia (SPRM) masuk campur dalam siasatan dalaman itu selain pihak jabatan sendiri.
“Siasatan mestilah tertumpu pada segelintir pihak yang disyaki terlibat sahaja dan bukannya melibatkan keseluruhan jabatan.
“Siasatan juga perlu diperluaskan kepada pelbagai pihak seperti vendor dan agensi swasta lain yang terlibat sama dalam perkhidmatan JIM,” katanya menerusi satu kenyataan hari ini.
Terdahulu, pada 1 Disember lalu, Kementerian Dalam Negeri (KDN) mendedahkan telah menerima laporan berhubung kewujudan kartel dalam JIM membabitkan pegawai pelbagai peringkat.

Menteri Dalam Negeri Datuk Seri Hamzah Zainuddin berkata, pembabitan kartel itu bukan saja berkaitan urusan kenaikan pangkat bahkan juga dikatakan menggunakan pegawai JIM untuk kepentingan mereka. – K! ONLINE


Penjenayah solo samun kedai serbaneka diberkas
Oleh NOR AZIAH MAT NOH

9 Disember 2021, 7:05 pm
KUALA LUMPUR – Polis berjaya menahan seorang lelaki tempatan kerana melakukan samun di sebuah kedai serbaneka dekat Batu 3 Cheras, di sini pada 6 Disember lalu sehingga menyebabkan kerugian sebanyak RM3,832.
Timbalan Ketua Polis Kuala Lumpur, Datuk Yahaya Othman berkata, bertindak atas maklumat, suspek yang berusia 55 tahun itu diberkas di kawasan perumahan dekat Taman Bukit Segar, Cheras dekat sini pada pukul 5.45 petang, Isnin lalu.
“Polis turut merampas sebuah beg pinggang, sehelai baju dan jaket, 20 kotak rokok pelbagai jenama, dua buah topi keledar, sebuah telefon bimbit, sepasang kasut dan sebilah pisau.
“Selain itu, kita turut merampas sebuah motosikal jenis Modenas Kriss MR1 yang dipercayai digunakan suspek semasa kejadian samun,” ujarnya ketika sidang akhbar di Ibu Pejabat Polis Kontinjen (IPK) Kuala Lumpur, di sini hari ini.
Jelas beliau, melalui penahanan suspek, polis berjaya menyelesaikan tiga kes samun kedai serbaneka di kawasan berkenaan.
“Ujian saringan air kencing yang dijalankan mendapati suspek positif dadah jenis amphetamine dan syabu.

“Semakan awal mendapati suspek turut memiliki beberapa rekod jenayah lampau berkaitan samun dan dadah,” ujarnya.
Katanya, suspek direman selama tujuh hari bermula Selasa lalu bagi membantu siasatan di bawah Seksyen 392/397 Kanun Keseksaan. – K!ONLINE


Pemandu lori sanggup ‘terbabas’ daripada rempuh penunggang motosikal
Oleh ALWANI ZAFIRAH

9 Disember 2021, 6:43 pm
PETALING JAYA – Tindakan pantas seorang pemandu lori mengelak daripada merempuh seorang penunggang motosikal berjaya menyelamatkan nyawa penunggang motosikal tersebut sepertimana video tular di laman sosial hari ini.
Menerusi satu rakaman kamera papan pemuka (dashcam) berdurasi 25 saat itu, mamaparkan penunggang motosikal yang berada di laluan kanan dilihat menekan brek secara tiba-tiba menyebabkan dia terpelanting ke tengah jalan.
Secara tiba-tiba, sebuah lori yang berada di lorong sama mengelak menyebabkan dia merempuh bahu jalan dan terbabas.
Sementara itu, rakaman yang dikongsikan oleh Rickson Goh di laman Facebook mendakwa kemalangan itu berlaku di Jalan Kuching pada 5 November lalu dan punca kejadian didakwa disebabkan terdapat kenderaan lain yang ingin menukar lorong.
Rata-rata orang ramai memuji tindakan pantas dan berani pemandu lori mengelak daripada merempuh individu terbabit sehingga sanggup menggadaikan nyawanya.
“Memang puji pemandu lori yang sanggup taruhkan nyawa sendiri demi selamatkan penunggang motosikal itu, terbaik dan semoga semuanya dalam keadaan baik,” ujar Noor Azwan.

“Terbaik kepada pemandu lori, dia menyelamatkan nyawa orang lain tepat pada masanya,” kata Goh Hin San pula.
“Berani betul pemandu lori mengelak macam itu, bahaya. Tapi terima kasih dah berkorban demi nyawa orang lain,” demikian komen Thomas. – K! ONLINE


Spritzer menang anugerah jenama terbaik
Oleh KOSMO!

9 Disember 2021, 6:45 pm
PETALING JAYA – Spritzer Malaysia (Spritzer) memenangi anugerah kebangsaan bagi kategori air di Anugerah Penjenamaan Dunia – Jenama Terbaik 2021-2022 anjuran World Branding Forum pada 25 November lalu.
Pengeluar air mineral terkemuka itu dalam satu kenyataan berkata, anugerah yang berlangsung secara maya itu menyaksikan lebih daripada 5,300 jenama dari lebih 60 negara dicalonkan dalam pelbagai kategori, dengan 500 jenama memenangi anugerah, yang ditetapkan mengikut tiga kategori iaitu global, serantau dan kebangsaan.
“Spritzer berbangga kerana sekali lagi memenangi anugerah ini.
“Kejayaan ini merupakan pengesahan penting kepada populariti, kepercayaan pelanggan dan pengguna setia jenama Spritzer, saya ingin mengambil peluang ini untuk menyampaikan penghargaan serta  terima kasih atas segala sokongan padu yang diberikan.
“Syarikat sentiasa berusaha mengekalkan kualiti air mineral semula jadi yang kaya silika daripada punca air dalam tanah di kawasan seluas 330 ekar (133 hektar) yang terletak di kawasan hutan hujan tropika di Taiping, Perak,” kata Pengarah Spritzer, Dr. Chuah Chaw Teo.
Air Mineral Semula Jadi Spritzer sebelum ini turut dianugerahkan tiga bintang oleh panel-panel profesional pakar penguji rasa terdiri daripada cef dan sommeliers bagi Anugerah Superior Taste 2021, anjuran International Taste Institute yang berpangkalan di Brussels.

Untuk mendapatkan penilaian tiga bintang, semua produk hendaklah mencapai markah keseluruhan melebihi 90 peratus dan dianggap produk luar biasa oleh 200 ahli juri dari 20 negara yang telah dipilih dengan teliti berdasarkan pengalaman mereka sebagai penguji rasa. – K! ONLINE


Bekas isteri bilionair Rusia tuntut harta hampir RM30 bilion
Oleh KOSMO!

9 Disember 2021, 7:31 pm
MOSCOW – Lelaki kedua terkaya di Rusia, Vladimir Potanin berdepan kes tuntutan harta sepencarian antara termahal di dunia selepas bekas isterinya menyamannya sebanyak AS$7 bilion (RM29.5 bilion), lapor rangkaian televisyen RT kelmarin.
Menurut laporan stesen penyiaran Bloomberg, Potanin berdepan kes mahkamah baharu apabila bekas isterinya, Natalia Potanina memfailkan saman tersebut di sebuah mahkamah Britain.
Mahkamah di Britain pada kebiasaannya membahagikan secara 50/50 berhubung kes sedemikian.
Menurut Forbes, nilai kekayaan Potanin adalah sekitar AS$30 bilion (RM126.5 bilion) dengan sebahagian besarnya menerusi saham di sebuah syarikat perlombongan Rusia, Norilsk Nickel.
Bagaimanapun, sekiranya beliau tewas dalam perbicaraan tersebut, Potanin bakal ‘hilang’ lebih AS$7 bilion.
Sekiranya dipersetujui oleh hakim, Potanina berpeluang mendapatkan wang tuntutan perceraian ketiga terbesar dalam sejarah, selepas perceraian pengasas Amazon, Jeff Bezos dan pengasas Microsoft, Bill Gates.

Pada 2019, Bezos diarahkan membayar bekas isterinya, MacKenzie Scott sebanyak AS$38 bilion (RM160 bilion) bagi nilai saham dalam syarikatnya, sekali gus menjadikan Scott antara wanita terkaya di dunia.
Sementara itu, awal tahun ini, Gates dan bekas isterinya, Melinda French Gates pula membahagikan harta berjumlah lebih AS$131 bilion (RM552 bilion) selepas mereka bercerai. – AGENSI


Lelaki tular maki polis sudah dituduh di mahkamah
Oleh MOHD. HUSNI MOHD. NOOR

9 Disember 2021, 7:33 pm
SEPANG – Polis mengesahkan seorang lelaki yang dilihat memaki hamun dan memarahi polis menerusi rakaman video tular baru-baru ini sudah ditahan polis dan dituduh di mahkamah hari ini.
Ketua Polis Daerah Sepang, Asisten Komisioner Wan Kamarul Azran Wan Yusof ketika dihubungi mengesahkan perkara itu termasuk kesahihan video yang viral itu.
Menurutnya, siasatan mendapati, lelaki yang mempunyai empat rekod berkaitan dadah dan satu rekod jenayah lampau itu ditahan selepas memecahkan cermin kereta jirannya dalam kejadian pada Ahad lalu.
“Lelaki berusia 40 tahun itu dituduh di Mahkamah Majistret Sepang di bawah Seksyen 427 Kanun Keseksaan kerana melalukan jenayah khianat.
“Menerusi pengakuan awal di mahkamah, suspek mengaku bersalah memecahkan cermin kereta jirannya dengan menggunakan lesung batu. Kes berkenaan akan disebut semula pada 12 Januari depan,” katanya hari ini.
Jelasnya, kejadian itu dikesan berlaku kira-kira jam 7.39 pagi Ahad lalu di Taman Dengkil Jaya, Dengkil dan suspek kemudian ditahan kira-kira pukul 2.35 petang pada Isnin lalu.

Wan Kamarul Azran berkata, turut ditahan bersama suspek adalah seketul lesung batu yang digunakan untuk memecahkan cermin belakang kereta jenis Perodua Axia itu.
“Kami berjaya mengesan kejadian itu selepas meneliti televisyen litar tertutup (CCTV) yang dipasang jiran mangsa.
“Menurut saksi yang juga pemilik kereta, dia tidak pernah berselisih faham dengan suspek dan tidak mengetahui motif suspek melakukan perkara itu,” katanya. – K! ONLINE


Bill Gates ramal fasa kritikal pandemik berakhir pada 2022
Oleh KOSMO!

9 Disember 2021, 7:00 pm
BANDAR RAYA NEW YORK – Pengasas Microsoft, Bill Gates meramalkan bahawa fasa kritikal bagi pandemik Covid-19 akan berakhir pada 2022, lapor saluran televisyen RT kelmarin.
Gates yang mengeluarkan kenyataan itu menerusi blog miliknya berkata, peningkatan kes melibatkan varian Omicron bagaimanapun adalah ‘membimbangkan’.
“Agak tidak bijak untuk saya membuat ramalan lain, namun saya berpendapat bahawa fasa kritikal pandemik akan berakhir bila-bila masa pada 2022,” tulisnya pada blog GatesNotes.
Sementara itu, meskipun syarikat-syarikat farmaseutikal sebelum ini sering mengalami kesukaran untuk menjual suntikan vaksin selesema disebabkan kadar keberkesanan yang rendah, Gates kekal optimis terhadap rawatan terapeutik.
Beliau memberi contoh  pil molnupiravir yang dibangunkan syarikat farmaseutikal gergasi, Merck. Pil itu telah menerima kelulusan Pentadbiran Makanan dan Ubat (FDA) untuk digunakan sebagai rawatan terhadap golongan berisiko tinggi.
“Pil tersebut mengurangkan risiko seseorang dimasukkan ke hospital atau mati disebabkan Covid-19 secara signifikan,” katanya.

Dalam pada itu, taikun teknologi itu menambah, tahun 2021 adalah tahun yang paling sukar dan luar biasa dalam hidupnya.
“Saya berfikir bahawa anda semua yang membaca tulisan ini turut mengalami perkara yang sama,” tulisnya.
Gates bagaimanapun masih boleh berada dalam keadaan selesa apabila nilai kekayaannya meningkat kepada AS$137 bilion (RM577.6 bilion) ketika pandemik.
Beliau  turut menggelar Omicron sebagai varian yang membimbangkan, namun berpendapat bahawa dunia kini lebih bersiap sedia untuk berdepan dengan sebarang varian baharu berbanding sebelumnya. – Agensi


Bekas penjawat awam menyamar ‘Inspektor Farid’ diberkas
Oleh DIYANATUL ATIQAH ZAKARYA

9 Disember 2021, 5:43 pm
ALOR GAJAH – Tindakan seorang bekas penjawat awam menyamar sebagai pegawai polis bagi melakukan peras ugut mengundang padah apabila diberkas di rumahnya, di Ayer Paabas, di sini semalam.
Ketua Polis Daerah Alor Gajah, Superintendan Arshad Abu berkata, suspek yang berusia 33 tahun itu selepas polis menerima satu laporan daripada seorang pengadu mendakwa telah diperas ugut oleh suspek yang menyamar sebagai pegawai polis.
Jelasnya, suspek telah berjumpa dengannya dan memperkenalkan diri sebagai Inspektor Farid sebelum meminta sejumlah wang bagi menyelesaikan satu kes narkotik membabitkan abang pengadu pada pada 8 Disember.
“Suspek mendakwa akan melepaskan abang pengadu sekiranya membuat bayaran sebanyak RM7,000 atau dibawa ke mahkamah untuk dituduh jika gagal berbuat demikian.
“Pengadu yang terdesak ingin membebaskan abangnya telah menyerahkan wang kepada suspek seperti yang diminta di luar pagar Balai Polis Alor Gajah pada 22 November lalu,” katanya.
Menurut beliau, pengadu menyedari dirinya tertipu apabila mendapati abangnya telah dituduh di mahkamah pada 2 Disember dan cuba menghubungi suspek, namun gagal.

“Bertindak atas maklumat itu, sepasukan polis telah membuat tangkapan ke atas suspek di Jalan Haji Saaban, Kampung Sungai Ragok kira-kira pukul 6 petang dan merampas satu pucuk pistol mainan warna hitam bertulis Glock 19 Austria 9X19 serta satu sarung pistol.
“Selain itu, terdapat sebutir peluru bertulis Remington 12GA, sebutir peluru bertulis Zuber dan satu kelopak kosong dipercayai kelopak senjata SMG HK MP5,” katanya.
Ujarnya, siasatan awal dilakukan mendapati suspek yang masih bujang merupakan bekas penjawat awam dan dibuang kerja atas kesalahan disiplin pada 6 Oktober lalu. -K! ONLINE


Anak lelaki 14 tahun diculik enggan pulang ke pangkuan keluarga
Oleh KOSMO!

9 Disember 2021, 6:00 pm
BEIJING  – Seorang anak lelaki yang ditemui bapanya selepas diculik selama 14 tahun enggan kembali ke pangkuan keluarga, lapor akhbar Daily Star kelmarin.
Harapan Sun Haiyang yang berasal dari Hubei, musnah selepas anak lelakinya yang berusia empat tahun diculik pada 9 Oktober 2007 oleh seorang lelaki yang menawarkan mainan dan makanan ringan kepada mangsa. Penculikan itu berlaku di Shenzhen.
Selepas anak-beranak itu ditemukan, Haiyang dilihat menangis dan tidak mahu melepaskan anaknya, demikian menurut laporan tempatan.
Sun Zhuo yang kini berumur 18 tahun, bagaimanapun meluahkan rasa bersalah kerana tidak mahu pulang ke rumah ibu bapa kandung setelah hidup bersama keluarga angkatnya.
Bercakap kepada Stesen Televisyen Pusat China, Zhuo berkata: “Saya mempunyai rumah baharu sekarang, tetapi mereka berempat adalah ibu bapa saya.”
Haiyang tidak pernah berputus asa untuk mencari anaknya dan menghabiskan masa bertahun-tahun menawarkan ganjaran dengan menjual hartanahnya.

Dia malah menukar papan tanda kedai roti kukusnya menjadi papan tanda ganjaran dengan menawarkan wang sekitar 200,000 yuan (RM 132,723) untuk sesiapa yang mempunyai maklumat.
Kisah itu diadaptasi menjadi filem bertajuk ‘Dearest’ oleh pengarah dari Hong Kong, Peter Chan dan mendapat anugerah ‘box office’ di negara itu pada 2014.
Haiyang dan isterinya, Peng Siying mempunyai seorang lagi anak yang kini berusia lapan tahun, tetapi tidak pernah  memberitahu kanak-kanak itu tentang abangnya.
‘’Saya kadang-kadang kecewa jika tidak mendapat panggilan telefon selama beberapa hari. Saya malah gembira walaupun ada penipu menelefon untuk memberi petunjuk bagi mendapatkan ganjaran. Sekurang-kurangnya, itu memberi harapan kepada saya,’’ katanya menerusi temu bual di laman Inquirer.net.
Kerjasama polis di Guangdong, Shandong dan Hubei telah berjaya menyatukan semula keluarga itu pada minggu ini.
Sembilan suspek telah ditangkap berhubung penculikan Zhuo dan dua lagi budak lelaki bernama Fu dan Yang. – Agensi


MEDAC mahu pengeluaran sijil halal dipercepatkan
Oleh NORHAYATI YAHAYA

9 Disember 2021, 5:48 pm
KUALA SELANGOR – Kementerian Pembangunan Usahawan dan Koperasi (MEDAC) mahu agensi yang terlibat dalam mengeluarkan sijil halal untuk melakukannya dalam tempoh segera bagi membantu para usahawan.
Menterinya, Tan Sri Noh Omar berkata, pihaknya kerap menerima aduan mengenai sijil halal lambat dikeluarkan malah ada yang terpaksa menunggu hingga tempoh setahun sedangkan permohonan mereka sudah lulus.
Katanya, pihak kementerian di bawah Program Pembangunan Keusahawanan Halal turut memperkenalkan banyak program melibatkan halal seperti Halal Outreach Programme For Entrepreneurs dan Halal Technology Transformation Programme.
“Sijil halal bukan main susah hendak dapat. Usahawan minta tolong sijil halal lima hingga enam bulan tidak dapat lagi.
“Kelulusan sudah ada tetapi sijil tidak dapat lagi. Saya tidak mahu tuduh mana-mana agensi tetapi saya hendak minta sijil halal dipercepatkan. Kita mahu bantu usahawan tetapi mengapa lambat,” katanya ketika berucap merasmikan kilang syarikat Aducktive Food Sdn. Bhd. di Kota Puteri, Ijok, di sini hari ini.
Aducktive Food merupakan salah satu syarikat perusahaan mikro, kecil dan sederhana (PMKS) yang dibimbing MEDAC di bawah Halal Technology Transformation Programme yang dilaksanakan oleh SME Corp Malaysia.

Dalam perkembangan berasingan, Noh memberitahu, MEDAC menerusi agensi terlibat akan melaksanakan konsep sewa beli kilang dalam usaha membantu menambah bilangan usahawan Bumiputera sekali gus memperbanyakkan aset-aset usahawan Bumiputera. – K!ONLINE


IPD Kuala Terengganu terima tunggakan kompaun RM129,000
Oleh MOHD AZLI ADLAN

9 Disember 2021, 5:43 pm
KUALA TERENGGANU – Ibu Pejabat Polis Daerah (IPD) Kuala Terengganu berjaya mengutip lebih RM129,000 tunggakan kompaun kesalahan trafik dalam tempoh tiga jam pada hari pertama tawaran diskaun sempena program 100 hari Aspirasi Keluarga Malaysia hari ini.
Tinjauan Kosmo! mendapati hampir 1,000 pesalah melunaskan tunggakan kompaun kesalahan trafik di Cawangan Trafik IPD Kuala Terengganu sepanjang tempoh itu.
Ketua Jabatan Siasatan dan Penguatkuasaan Trafik Terengganu, Asisten Superintendan Ismail Man berkata, setakat pukul 1.30 petang, pihaknya menerima sebanyak 2,864 pembayaran tunggakan kompaun kesalahan trafik.
“Kebanyakan kompaun itu melibatkan kesalahan memandu melebihi had dibenarkan yang dikesan kamera perangkap laju dan meletak kenderaan di kawasan tidak dibenarkan.
“Selain itu, ramai juga pengguna menyelesaikan kompaun yang dikeluarkan di sekatan jalan raya (SJR),” katanya kepada Kosmo! di sini hari ini.
Ismail berkata, berdasarkan rekod, seorang individu telah mengambil peluang tawaran diskaun sehingga 80 peratus itu bagi menyelesaikan 30 kompaun kesalahan trafiknya sekali gus di Cawangan Trafik IPD Terengganu hari ini.

Beliau berkata, walaupun sambutan amat memberangsangkan, kehadiran orang ramai dipantau rapi oleh anggota polis bagi memastikan prosedur operasi standard (SOP) terutama penjarakan fizikal sentiasa terjaga. – K! ONLINE.


Liu Ying tak pasti gantung raket
Oleh MUHAMMAD ZUHAILY BADLISHAH

9 Disember 2021, 6:20 pm
KUALA LUMPUR – Pemain beregu campuran profesional negara, Goh Liu Ying berada dalam dilema sama ada mahu meneruskan kariernya atau memilih untuk menggantung raket.
Pemain berusia 32 tahun dari Melaka itu menjelaskan, dia masih memerlukan masa untuk berfikir mengenai masa depannya selepas tidak lagi bergandingan dengan Chan Peng Soon.
“Ramai yang tanya jika Liu Ying sudah gantung raket? Sebenarnya saya pun tertanya-tanya soalan yang sama tetapi malangnya belum ada jawapan.
“Bagilah saya sedikit masa. Terima kasih kepada semua atas sokongan anda selama ini,” kata Liu Ying yang dipetik dalam hantarannya di Facebook.
Liu Ying dan Peng Soon mengumumkan perpisahan selepas 13 tahun berganding sebagai beregu campuran negara dengan Jelajah Dunia Akhir di Bali, Indonesia baru-baru ini menjadi kejohanan terakhir buat mereka.
Pencapaian terbaik Liu Ying dan Peng Soon sudah tentu ketika mencipta kejutan sensasi dengan memenangi pingat perak Sukan Olimpik 2016 di Rio de Janeiro, Brazil.

“90 peratus saya bersama Peng Soon sepanjang kerjaya badminton saya. Dari tiadanya acara beregu campuran sehinggalah pencapaian Olimpik Rio 2016.
“Saya memang bukan pemain terbaik Malaysia tetapi kerana adanya Peng Soon barulah bermulanya perjalanan beregu campuran kami berdua selama ini.
“13 tahun kami berpasangan, bunyi macam lama tetapi sekelip mata sahaja telah berlalu. Saya yakin kamu (Peng Soon) akan mencapai kejayaan lebih cemerlang selepas ini,” jelas Liu Ying. – K! ONLINE


Lelaki warga Nigeria disyaki tokan dadah diberkas
Oleh MOHD. HUSNI MOHD. NOOR

9 Disember 2021, 5:59 pm
CYBERJAYA – Seorang lelaki warga Nigeria diberkas kerana memiliki dan mengedar dadah jenis ganja seberat 653.68 gram di sebuah kediaman di sini pada Selasa lalu.
Ketua Polis Daerah Sepang, Asisten Komisioner Wan Kamarul Azran Wan Yusof berkata, tangkapan itu dibuat susulan penahanan seorang lelaki warga Yaman dan dua lelaki tempatan pada Isnin lalu.
Beliau berkata, tiga lelaki itu terlebih dahulu ditahan kerana memiliki dadah jenis ganja seberat 3.95 gram.
“Soal siasat ke atas mereka kemudian membawa kepada penangkapan lelaki warga Nigeria berkenaan. Kesemua mereka berusia 25 hingga 35 tahun kini ditahan mengikut Seksyen 6 Akta Dadah Berbahaya (ADB) 1952.
“Mereka ditahan reman sejak Selasa lalu bagi membantu siasatan,” katanya pada sidang akhbar sempena Ops Roda dan Cegah Jenayah sekitar Cyberjaya di sini hari ini.
Jelas beliau, pihaknya percaya lelaki warga Nigeria itu adalah pengedar dadah dan sumber dadah diperolehi juga masih dalam siasatan.

Beliau berkata, menerusi Op Roda bermula Isnin lalu hingga hari ini, sebanyak 1,098 kenderaan diperiksa dan 301 jumlah saman dikeluarkan atas kesalahan tidak memiliki lesen memandu, tidak memiliki insuran kenderaan dan menggunakan plat kenderaan ‘fancy’. – K! ONLINE


Star Medik lancar kilang pengeluar pati serai terbesar
Oleh AFIFI HAFIZ MOHD NOR

9 Disember 2021, 6:18 pm
SEREMBAN – Kumpulan Star Medik melancarkan kilang pengeluaran pati serai melalui anak syarikatnya, Tropical Bioessence Sdn. Bhd. (TBE) di Nilai Impian, di sini pada Rabu.
Menurut Ketua Pengarah Eksekutifnya, Datuk Tajuddin Abdul Latif, kilang itu mampu memproses sebanyak 75 tan daun serai sehari dan dijangka merupakan fasiliti pengeluar pati serai yang terbesar di dunia.
Katanya, selaras dengan program pemulihan ekonomi pasca Covid-19, kilang itu akan menjadi pemangkin kepada pekebun kecil tempatan untuk menambah pendapatan, khususnya melibatkan tanaman serai.
“Kilang ini bakal membantu komuniti desa untuk menjana pendapatan, terutamanya dari negeri berdekatan seperti Melaka, Johor dan Selangor, selain Negeri Sembilan.
“Pihak syarikat akan berkerjasama dengan komuniti setempat bagi menjayakan tujuan ini dan pada masa sama, mendapatkan bekalan bahan mentah yang mencukupi, “ katanya pada majlis pra-pelancaran kilang berkenaan.
Turut hadir Pengarah Urusan Kumpulan, Johari Abu Kasim.

Tajuddin menambah, ekstrak minyak pati serai yang bakal dihasilkan akan digunakan sebagai bahan aktif dalam beberapa industri utama global seperti kosmetik, minyak wangi, farmaseutikal dan makanan.
Jelasnya, pekebun kecil yang berminat untuk membekalkan serai boleh menghubungi Pengarah Urusan TBE, Mohd. Khairil Said di talian 019-353 7694. – K! ONLINE


Wanita menyamun sambil bawa anak tiga tahun
Oleh ROHANA MOHD. NAWI

9 Disember 2021, 6:16 pm
KOTA BHARU – Seorang wanita ditahan selepas disyaki terlibat dengan empat kes samun barang kemas terhadap warga emas dengan membawa bersama anaknya di sekitar daerah ini dan Bachok baru-baru ini.
Wanita yang berusia 27 tahun itu ditahan di rumahnya di Kampung Jenerak, Tawang dekat Bachok kira-kira pukul 3.15 pagi, Sabtu lalu.
Ketua Polis Kelantan, Datuk Shafien Mamat berkata, wanita yang bekerja sebagai tukang masak itu ditahan sepasukan pegawai dan anggota Jabatan Siasatan Jenayah Bachok yang menjalankan Ops Cantas di kawasan berkenaan.
Katanya, siasatan awal mendapati, suspek menggunakan modus operandi yang sama dengan membawa anaknya yang berusia tiga tahun dan menunggang motosikal sebelum memasuki rumah mangsa.
“Sasaran suspek kebanyakannya warga emas yang berusia lingkungan antara 70 hingga 80-an.
“Sebelum bertindak meragut barang kemas mangsa, suspek merayu meminta wang daripada mangsa dengan alasan untuk membeli susu anaknya,” katanya dalam satu kenyataan di sini hari ini.

Menurut beliau, setelah mangsa memberikan wang, suspek dengan pantas bertindak menutup muka mangsa sebelum meragut rantai leher, gelang tangan dan cincin sebelum melarikan diri.
Katanya, dalam kes yang ketiga, suspek dipercayai bersama anaknya telah masuk dapur dan meminta wang untuk membeli susu anaknya itu. -K! ONLINE


UMNO Selangor harap diberi autonomi urus kerjasama dengan Pas
Oleh NORHAYATI YAHAYA

9 Disember 2021, 5:33 pm
KUALA SELANGOR – Badan Perhubungan UMNO Selangor berharap pihaknya diberi autonomi bagi menguruskan sendiri kerjasama Muafakat Nasional (MN) bersama Pas.
Pengerusinya, Tan Sri Noh Omar berkata, perkara itu ada dibangkitkan pada mesyuarat bersama Pesuruhjaya Pas Selangor, Datuk Dr. Ahmad Yunus Hairi pada bulan lalu dan kedua-dua pihak sepakat bagi meminta autonomi daripada parti masing-masing di Selangor.
“Saya dengan Datuk Yunus kalau boleh nak minta autonomilah, saya daripada UMNO dan beliau Pas. Kalau Selangor ini, biarlah ‘special’ sikit,” katanya pada sidang akhbar hari ini.
Terdahulu, Noh yang merupakan Menteri Pembangunan Usahawan dan Koperasi merasmikan kilang syarikat Aducktive Food Sdn. Bhd. di Kota Puteri, Ijok, di sini hari ini.
Mengulas lanjut, Ahli Parlimen Tanjong Karang itu menambah, hubungan kedua-dua pihak setakat ini masih berada dalam suasana harmoni dan baik.
Bagaimanapun, pihaknya mengakui keputusan akhir yang akan menentukan sama ada UMNO di Selangor diberi autonomi atau tidak akan ditentukan oleh pucuk pimpinan tertinggi.

“Prinsip UMNO jelas bahawa kita akan bersama dan maksudnya setakat ini kita (UMNO dan Pas) masih bersama.
“UMNO Selangor setakat ini berhubung baik dan kita nampak MN di Selangor boleh berterusan. Apa pun, kita faham akhirnya pucuk pimpinan yang akan menentukan,” ujarnya. -K! ONLINE


Elak terjerat tawaran kerja luar negara
Oleh MOHD YUNUS YAKKUB

9 Disember 2021, 6:05 pm
SHAH ALAM – Graduan yang baharu menamatkan pengajian perlu berhati-hati terhadap sebarang tawaran kerja di luar negara yang mengelirukan agar tidak menjadi mangsa sindiket penipuan.
Pengarah Jabatan Siasatan Jenayah (JSJ) Bukit Aman, Datuk Seri Abd. Jalil Hassan berkata, perkara itu berlaku terutama ketika tempoh pandemik untuk kerja-kerja seperti Australia dan New Zealand.
“Banyak mereka yang terkandas di negara tersebut akibat ditipu sindiket-sindiket ini.
“Apabila terkandas di luar negara khususnya golongan wanita dan berkemungkinan ingin melepaskan diri terpaksa dijual sebagai hamba abdi seks. Banyak pelajar kita yang ada kes di negara-negara tersebut,” katanya hari ini.
Terdahulu, beliau menyempurnakan sidang kesembilan majlis Konvokesyen Politeknik Sultan Salahuddin Abdul Aziz Shah (PSA) ke 22, di sini hari ini.
Justeru, Abd. Jalil menegaskan agar setiap graduan sentiasa mendapatkan rujukan daripada pihak berkenaan yang lebih mengetahui (sesuatu tawaran) dan memberikan nasihat kepada mereka.

Dalam perkembangan berlainan, beliau berkata, golongan pelajar perempuan institut pengajian tinggi (IPT) khususnya menjadi alat sindiket bagi penipuan ‘love scam’ selepas diperdaya dengan ‘kekasih gelap’ mereka yang berada di luar kampus.
“Mereka ini telah dipujuk rayu untuk buat perkara negatif menerusi telefon bimbit seperti membuka pakaian. Jadi, mereka kemudiannya diugut ekoran malu (sekiranya gambar tersebut tersebar) dan terpaksa mengikut arahan kekasih gelap.
“Ada juga disebabkan ingin mengejar status mewah terutama belajar di pusat bandar menyebabkan pelajar IPT memasuki sindiket penipuan online. Jadi, saya minta mereka berhati-hati apa jua pujuk rayu di luar kerana undang-undang tidak kira peringkat umur, latar belakang serta baharu pertama atau dua kali buat (jenayah),” tegasnya. -K!ONLINE


Emoji ‘wajah dengan air mata kegembiraan’ paling popular tahun ini
Oleh KOSMO!

9 Disember 2021, 5:00 pm
MOUNTAIN VIEW, CALIFORNIA – Data yang dikeluarkan oleh sebuah organisasi bukan berasaskan keuntungan, Unicode Consortium mendapati emoji ‘wajah dengan air mata kegembiraan’ muncul emoji paling banyak digunakan oleh pengguna online pada tahun ini, lapor akhbar Metro UK semalam.
Emoji dikenali sebagai ‘Tears of Joy’ itu merangkumi lebih lima peratus daripada keseluruhan emoji yang digunakan meskipun terdapat laporan yang menyatakan bahawa ia bukanlah emoji kegemaran generasi Z.
Emoji ‘wajah dengan air mata kegembiraan’ itu dilaporkan mendahului senarai emoji popular sekurang-kurangnya sejak 2017.
“Sekiranya emoji merupakan sesuatu yang diminati oleh generasi Z, ia tidak akan berada pada kedudukan pertama.
“Disebabkan ramai pengguna menggunakan emoji tersebut, meskipun generasi Z merasakan ia membosankan, itu tidak cukup untuk mempengaruhi senarai berkenaan,” kata seorang penyelidik emoji di Google kepada akhbar New York Times.
Selain emoji ‘Tears of Joy’, emoji ‘bentuk hati’ berada di tempat kedua sebagai emoji paling popular tahun ini.

Unicode Consortium dalam blognya turut memberitahu bahawa 10 emoji yang paling kerap digunakan kekal berada dalam senarai 10 teratas dalam tempoh dua tahun lepas.
Bagaimanapun, terdapat hanya satu perubahan iaitu emoji ‘dua hati’ diganti dengan emoji ‘senyuman dengan tiga hati’.
Selain itu, antara emoji utama yang sering digunakan tahun ini adalah ‘kek hari lahir’ yang melonjak dari kedudukan ke-113 ke tangga ke-25 serta ‘belon’ yang meningkat dari kedudukan 139 ke 48.
Data tersebut turut mendapati bahawa emoji berkaitan pandemik seperti ‘mikrob’ dan ‘picagari’ tidak berjaya berada dalam kedudukan 500 tertinggi. – Agensi


Kilang kayu, besi jadi ‘port’ proses arak tiruan
Oleh NUR ALINA HASSAN

9 Disember 2021, 5:28 pm
MUAR – Sebuah sindiket dikesan menjadikan kilang kayu dan besi serta sebuah gudang bagi menjalankan aktiviti memproses arak tiruan sejak tiga tahun lalu.
Taktik itu bagaimanapun terbongkar setelah dapat dihidu sepasukan pegawai dan anggota Batalion 5, Pasukan Gerakan Am (PGA) Simpang Renggam.
Pegawai Pemerintah Batalion 5, PGA Simpang Renggam, Superintenden Dimin Awang berkata, pihaknya melakukan serbuan di tiga lokasi berasingan dan merampas arak bernilai RM2.44 juta di sekitar daerah ini semalam.
Beliau berkata, serbuan pertama dilakukan pada pukul 11 pagi di sebuah premis di Bukit Treh, di sini berjaya menahan dua lelaki tempatan berusia 29 tahun.
“Hasil serbuan, polis berjaya merampas empat buah tong dan 500 buah kotak arak pelbagai jenama.
“Selain itu, beberapa alatan memproses arak seperti dua buah mesin penutup botol dan dua buah set pam elektrik turut dirampas,” katanya dalam kenyataan di sini hari ini.

Menurut Dimin, hasil siasatan ke atas suspek telah membawa kepada serbuan di dua lokasi dengan dipandu arah oleh suspek di alamat Parit Kadir, Bukit Pasir dan Parit Jamil, Parit Jawa di sini. -K! ONLINE


Dikecam selepas sokong jualan arak
Oleh ALWANI ZAFIRAH

9 Disember 2021, 5:26 pm
PETALING JAYA – Tindakan seorang lelaki berkongsi pandangan mengenai penjualan arak di sebuah restoran makanan segera terkenal dunia telah mendapat kecaman hebat dari netizen.
Menerusi ciapan yang dimuat naik oleh @lcsmxms di laman Twitter, dia mendakwa sekitar tahun 80-an, restoran tersebut pernah menyediakan arak sebagai menu hidangan dan menyifatkan negara ketika itu seperti sebuah negara yang sebenar.
“Pada tahun 80an, mereka pernah menghidangkan Carlsberg, Anchor dan Guinness Stout.
“Kita pernah menjadi sebuah negara yang sebenar ketika itu,” ciapnya.
Rata-rata pengguna laman Twitter amat marah dengan pandangan yang diciap lelaki itu kerana dianggap tidak masuk akal dan kurang bijak.
“Sejak bila minum arak dan pemandu mabuk yang bunuh orang melambangkan sebagai sebuah negara sebenar. Tak masuk akal dan tiada kaitan langsung. Kau dah tahu arak berbahaya dan boleh hilang kewarasan, kenapa kau kaitkan dengan isu negara sebenar,” kata @Syahmie Arman.

“Hidang arak disamakan dengan sebuah negara sebenar, jadi apa manfaat arak kepada individu, masyarakat dan negara. Rasanya semua agama bersetuju dengan keburukan arak,” ciap @Nyaman Skali.
“Beritahu saya, anda pergi di mana-mana sahaja restoran makanan segera di dunia, adakah mereka masih menjual minuman beralkohol? Jika tidak, adakah negara tersebut juga bukan negara yang sebenar,” kata @oumonoman. – K! ONLINE


Pengurusan kes pecah amanah RM6.6 bilion Najib, Irwan Serigar 27 Januari 2022
Oleh NORLIZAH ABAS

9 Disember 2021, 4:35 pm
KUALA LUMPUR – Mahkamah Tinggi di sini masih belum menetapkan tarikh perbicaraan kes Datuk Seri Najib Tun Razak dan bekas Ketua Setiausaha Perbendaharaan, Tan Sri Mohd. Irwan Serigar Abdullah yang menghadapi enam pertuduhan pecah amanah berjumlah RM6.6 bilion.
Perbicaraan yang dijadual mula didengar pada September dan Oktober lalu, dilapangkan bagi memberi laluan kepada dua perbicaraan kes 1Malaysia Development Berhad (1MDB) melibatkan bekas Perdana Menteri itu.
Perkembangan status perbicaraan yang sepatutnya dimaklumkan pada sesi pengurusan kes hari ini, bagaimanapun ditangguhkan berikutan permohonan secara bertulis pasukan pembelaan daripada Tetuan Shafee & Co. yang mewakili Najib, semalam.
Semakan mahkamah menyatakan, pengurusan kes selanjutnya ditetapkan pada 27 Januari tahun depan.
Pada 21 Mei lalu, Hakim Datuk Muhammad Jamil Hussin membenarkan perbicaraan kes pecah amanah yang ditetapkan pada September dan Oktober lalu dilapangkan dan menetapkan hari ini untuk pengurusan kes bagi memaklumkan status kes berkenaan.
Ketika itu, Timbalan Pendakwa Raya Nik Syahril Nik Ab. Rahman memaklumkan bahawa saksi-saksi dan keterangan yang akan dikemukakan pada perbicaraan kes itu adalah sama dengan kes 1MDB.

Ketika ini, dua kes jenayah masing-masing melibatkan 1MDB dan laporan audit masih di peringkat perbicaraan.
Mahkamah ketika itu dimaklumkan, sekiranya kedua-dua perbicaraan (1MDB dan kes ini) berlangsung pada masa yang sama, terdapat kemungkinan berlaku pertindihan keterangan.
Pada 9 Oktober lalu, Hakim Muhammad Jamil menetapkan perbicaraan kes pecah amanah itu didengar selama 32 hari pada setiap hari dalam bulan September dan Oktober lalu kecuali hari Jumaat.
Pada 24 Oktober 2018, Najib dan Mohd. Irwan Serigar mengaku tidak bersalah atas enam pertuduhan pecah amanah ke atas harta kerajaan Malaysia berjumlah RM6.6 bilion berkaitan bayaran kepada International Petroleum Investment Company (IPIC).
Mereka dituduh melakukan kesemua kesalahan itu di Kompleks Kementerian Kewangan Malaysia di Putrajaya antara 21 Disember 2016 dan 18 Disember 2017.
Kedua-duanya didakwa mengikut Seksyen 409 Kanun Keseksaan yang dibaca bersama Seksyen 34 kanun sama, yang memperuntukkan hukuman penjara maksimum 20 tahun dan sebatan serta boleh dikenakan denda, jika sabit kesalahan. – K! ONLINE.


Jejaka Sarawak kahwin dua wanita serentak
Oleh KOSMO!

9 Disember 2021, 4:52 pm
PETALING JAYA – Perkahwinan merupakan satu majlis yang ditunggu-tunggu oleh semua pasangan yang sedang hangat bercinta terutamanya bagi kaum lelaki yang telah mendambakan wanita idamannya.
Perkahwinan dengan pasangan pilihan hati sudah cukup mengembirakan, namun jika berkahwin dengan dua wanita serentak dalam satu masa itu boleh dipanggil sebagai ‘rezeki’ berganda.
Menerusi satu hantaran di Facebook oleh Mohamad Muhidin, beliau berkongsi beberapa keping gambar memaparkan detik-detik bersejarah buat ketiga-tiga mempelai itu.
“Dua hati satu cinta, Sieytha Rieytha dan Jafarrudin Morni dan Mazlinah Tahaau. Akhir kata dari saya perghh perghh,” tulis jurugambar tersebut di Facebooknya.
Sementara itu, salah seorang daripada pasangan tersebut, Sieytha Rieytha berkata, dia meminta orang ramai mendoakan bahtera perkahwinan yang dibinanya.
“Bismillahirrahmannirrahim, Alhamdulillah.Doakan semoga kami bahagia kekal hingga ke Jannah.

“#Naik pelamin dengan akak madu Mazlinah Tahaau. Semoga kita bahagia bersama suami tercinta Jafarrudin Morni, (2.12.2021) Khamis di Majma Mall Kuching, Sarawak,” tulisnya di Facebook.
Rata-rata orang ramai turut mendoakan kebahagaian kepada pasangan pengantin baharu tersebut.
“Bila isterinya rela dan terima tiada siapa boleh menidakkan walaupun berat hati semua orang niat, semoga bahagia hingga ke jannah, semoga si suami berlaku adil dan bertolak ansur kelak, kita doakan,” kata Issya Irshad.
“Dah nama jodoh nak madah apa, perempuan yang sanggup bermadu macam cerita P. Ramlee juga sikit-sikit, ada yang kadang-kadang, yang lebih ‘rare’ bila dah tahap kadang-kadang,” tulis Dawie Ckin.
Sementara itu, Bill Haqkim berkata, meminta orang ramai doa yang baik-baik sahaja kepada mereka, dan mendoakan mereka bahagia dan menjadi keluarga yang baik. – K! ONLINE.


Wanita hampir lemas minta selamatkan kamera
Oleh KOSMO!

9 Disember 2021, 5:32 pm
JAKARTA – Demi mendapatkan rakaman gambar yang jelas dan sempurna, seorang wanita di Indonesia sanggup membahayakan nyawanya dengan bertindak memegang kayu swafoto meskipun dalam keadaan dilambung ombak kuat sehingga hampir lemas, lapor laman berita Suara.com hari ini.
Menerusi satu kilp video yang tular di media sosial, wanita tersebut pada awalnya dilihat sedang merakam gambar menggunakan kamera yang dipasang pada kayu swafoto.
Tidak lama selepas itu, kelihatan ombak besar menghampiri pantai, dan dalam sekelip mata ombak itu memenuhi kawasan darat sehingga menenggelamkan wanita terbabit.
“Saya berlari mengejar waktu supaya dapat merakam detik-detik ini,” kata wanita tersebut dalam video yang dirakamnya.
Meskipun tenggelam timbul di sebalik air laut yang naik ke darat, wanita berkenaan tetap memegang kayu swafoto dalam keadaan dia tersangkut pada dahan pokok dan akar kayu.
Tidak lama kemudian, seorang lelaki muncul untuk menyelamatkannya, namun wanita berkenaan meminta lelaki tersebut untuk memegang kayu swafoto miliknya dan terus merakam gambar tanpa membantunya.

Video itu menjadi tular dengan ramai netizen memberikan pelbagai komen mengenai kejadian tersebut.
“Sempat lagi dia berbuat begitu. Dia fikir dia berada di kolam renangkah?” komen seorang pengguna.
“Pada waktu dia tersepit pada dahan pokok, dia menyuruh orang menyelamatkan kayu swafotonya,” kata seorang lagi netizen. – AGENSI


40 unta dilarang sertai pertandingan ratu cantik
Oleh KOSMO!

9 Disember 2021, 5:30 pm
RIYADH – Lebih 40 ekor unta digugurkan daripada menyertai pertandingan ratu cantik unta di Arab Saudi selepas pemiliknya didapati  memberi suntikan botox, melakukan pengubahsuaian muka dan menggunakan hormon penguat otot, lapor akhbar Daily Star semalam.
Semua haiwan itu telah dihalang daripada bertanding pada Festival Unta Abdul Aziz di mana penternak-penternak unta bersaing untuk memenangi hadiah bernilai £49 juta (RM 272,770,230).
Keputusan itu dibuat selepas hakim-hakim pertandingan menggunakan teknologi ‘khusus dan canggih’ bagi mengesan sebarang pengubahsuaian yang dilakukan oleh pemilik unta, lapor laman berita MailOnline.
Pemilik-pemilik unta melakukan penambahbaikan kosmetik untuk mengubah bentuk kepala, leher, bonggol dan postur unta dalam usaha menipu panel hakim pada acara tersebut yang berlangsung di timur laut ibu kota Arab Saudi, Riyadh.
Tambahnya, penganjur akan ‘mengenakan hukuman keras terhadap ‘pemanipulasi’. Ini kerana perbuatan mereka adalah tidak adil kepada peserta yang jujur, selain boleh menyebabkan kecederaan kepada unta.
Menerusi rakaman video yang tular pada Ogos lalu, bibir seekor unta dilaporkan pecah setelah dipam botox sebelum menyertai pertandingan ratu cantik unta tempatan. – Agensi


Berjoget lepas sah cerai depan pejabat agama
Oleh KOSMO!

9 Disember 2021, 5:08 pm
PETALING JAYA –  Mungkin sudah lama memendam rasa dan tidak ingin bersama, satu pasangan dilihat begitu gembira setelah berpisah secara sah di sebuah pejabat agama tempatan baru-baru ini.
Satu video tular di media sosial memaparkan satu pasangan suami isteri berjoget di depan pejabat agama selepas disahkan bercerai.
Menerusi video berdurasi 14 saat yang dikongsi di media sosial ketika ini memaparkan dia menari bersama bekas suami di hadapan Kompleks Pentadbiran Agama Islam, Teluk Intan, Perak, setelah bergelar janda.
“Officially (secara rasminya), saya bergelar janda pada hari ini dengan talak loro talak loro (talak dua).
“Terima kasih bekas (suami) banyak jaga saya sebelum ini. Semoga jumpa jodoh yang lebih baik,” tulisnya.
Tindakan kedua-dua individu terbabit mengundang rasa kurang senang orang ramai yang menganggap ia satu tindakan tidak beradab serta memalukan diri.

“Apabila berbangga dengan perkara yang Allah dan nabi paling tak suka, tersangat lah sedih, jika tak kuat Islamn pun jangan dipermainkan perkara yang Allah (tidak suka),” kata @Tak handsome janji kayo.
“Ya Allah sis jangan memalukan diri macam ini, jangan bangga sangat dah bercerai, sedih tengok macam ini. Runtuhnya sesebuah rumah tangga rasa sedih bukan gembira,” ujar @Iedah38.
Sementara itu, menurut Nizam Alai, perkahwinan dan penceraian seakan satu permainan bagi generasi sekarang. – K! ONLINE


3,773 jenazah Covid-19 diuruskan Jawi, Jakim
Oleh MOHD. HUSNI MOHD. NOOR

9 Disember 2021, 5:22 pm
PUTRAJAYA – Pasukan Pengurusan Jenazah Khas Covid-19 Jabatan Agama Islam Wilayah Persekutuan (Jawi) dan Jabatan Kemajuan Islam Malaysia (Jakim) sudah menguruskan 3,773 jenazah Covid-19 setakat semalam.
Jawi menerusi satu kenyataan hari ini berkata, jumlah jenazah yang dikendalikan itu adalah dari Kuala Lumpur, Putrajaya dan Labuan.
“Daripada jumlah itu, 1,573 jenazah adalah warga asing,” katanya.
Dalam pada itu, Jawi turut meraikan kira-kira 203 orang Pasukan Petugas Khas Pengurusan Jenazah Covid-19 pada majlis apresiasi di Masjid Wilayah Persekutuan Kuala Lumpur.
Majlis berkenaan dianjurkan bagi menghargai jasa dan bakti yang telah disumbangkan oleh petugas barisan hadapan Covid-19 Jawi dan Jakim sepanjang tahun 2021.
Program itu turut disertai Pengarah Jawi, Datuk Mohd. Ajib Ismail dan Pengarah Pengurusan Masjid Angkatan Tentera Malaysia, Kolonel Hamzah Adam.

Majlis turut disertai 120 petugas pengurusan Covid-19, 54 pemandu jenazah dan 29 sukarelawan Tanah Perkuburan Islam Raudhatul Sakinah (TPIRS) serta wakil Kor Agama Angkatan Tentera (KAGAT). – K! ONLINE


Lelaki marah polis peronda sudah kena tahan
Oleh KOSMO!

9 Disember 2021, 4:58 pm
PETALING JAYA – Susulan video tular seorang lelaki yang memarahi dua anggota polis Unit Rondaan Bermotor (URB) ketika sedang melakukan rondaan di sebuah taman perumahan baru-baru ini dilaporkan telah ditahan pihak berkuasa.
Menerusi satu hantaran Puteri Rimau Naga di Facebook memaparkan anggota polis bersama pegawai tentera menahan dan mengiringi individu terbabit keluar dari rumahnya untuk siasatan lanjut.
Klip video berdurasi dua minit 25 saat itu menunjukkan lelaki tersebut masih memarahi anggota penguat kuasa yang datang ke rumahnya.
Walaubagaimanapun, salah seorang anggota polis cuba menenangkan keadaan dari menjadi keruh sebelum menahan individu itu bagi siasatan lanjut.
Rata-rata orang ramai memuji tindakan pihak berkuasa tempatan yang tenang mengawal keadaan.
“Betapa hormatnya pasukan keselamatan kepada penghina itu dgn tertibnya menunggu diluar sahaja.

“Kenapa tidak boleh masuk rentap dan heret bawak keluar sahaja dari rumah tu terus pergi balai atau nak tunggu pemberita datang dulu kot,” kata Omar Mar.
“Mantap, ini kita mahu, tenang sahaja abang-abang (pihak berkuasa) kita,” jelas Tarmizi Zakaria.
Terdahulu Kosmo! melaporkan satu video tular di media sosial menyaksikan tugas dua anggota polis tidak disenangi oleh seorang penduduk di sebuah taman perumahan.
Menerusi klip video ini, dua anggota polis URB sedang melakukan rondaan di sebuah taman perumahan, namun mereka telah dimaki oleh seorang lelaki.
Kelihatan lelaki tersebut tidak senang dengan kehadiran dua anggota tersebut dan bertindak menghalau pasukan keselamatan itu. – K! ONLINE.


Nak beli pisang RM7.30, terlepas bayar RM1,234.56
Oleh ROSALWANI CHE SOH

10 Disember 2021, 11:02 pm
KOTA BHARU – Seorang warga emas tersilap menekan jumlah pembelian sesikat pisang berangan pada harga RM1,234.56 semasa membuat pembayaran secara e-wallet di sebuah kedai runcit di sini bulan lalu.
Menyedari kesilapan tersebut, lelaki berusia 60 tahun itu telah membuat aduan kepada Kementerian Perdagangan Dalam Negeri dan Hal Ehwal Pengguna (KPDNHEP) Kelantan, Selasa lalu.
Ketua Pegawai Penguat Kuasa KPDNHEP Kelantan, Azanizam Affendi Juri berkata, siasatan mendapati, lelaki itu telah membeli sesikat pisang berangan yang dianggarkan seberat lebih satu kilogram di kedai tersebut pada 10 November lalu.
Menurutnya, sesikat pisang itu berharga RM7.30, namun dia tersilap menekan harga RM1,234.56 semasa membuat pembayaran menggunakan aplikasi e-wallet.
“Warga emas itu telah pulang ke rumah dan baru menyedari bahawa pisang tersebut dibeli pada harga RM1,234.56 baru-baru ini.
“Lelaki tersebut kemudian memaklumkan kepada pihak kedai runcit, namun difahamkan kedai itu sudah bertukar pemilik. Dia kemudian membuat aduan kepada KPDNHEP beserta bukti transaksi pembelian,” katanya dalam satu kenyataan di sini hari ini.

Menurut Azanizam Affendi Juri, hasil perbincangan bersama pegawai penguat kuasa KPDNHEP, pemilik kedai runcit itu bersetuju untuk membayar lebihan bayaran berjumlah RM1,227.27 kepada warga emas tersebut.
Ujarnya, peniaga itu hanya mengenakan bayaran sebanyak RM7.30 bagi sesikat pisang yang merupakan harga asal buah tersebut.
Tambahnya, kes disiasat mengikut Akta Perlindungan Pengguna 1999 dan KPDNHEP Kelantan telah menyelesaikan aduan itu semalam. -K! ONLINE


Kaji semula kadar baharu cukai cecair vape
Oleh KOSMO!

10 Disember 2021, 8:49 pm
PETALING JAYA – Pemain industri vape tempatan memohon kerajaan mengkaji semula kadar baharu cukai cecair vape yang akan berkuatkuasa Januari tahun hadapan.
Presiden Malaysian Vape Industry Advocacy (MVIA), Rizani Zakaria berkata, pihaknya juga berharap agar kerajaan mewujudkan satu undang-undang khas yang berbeza daripada rokok tembakau bagi mengawal selia industri ini.
Jelas beliau yang mewakili suara industri terutamanya pengilang-pengilang tempatan, persatuan amat menyokong usaha kerajaan mengawal selia industri vape termasuk langkah mengenakan cukai bagi cecair vape bernikotin dan ia adalah perkara yang diperjuangkan industri sejak beberapa tahun ini.
“Pihak industri sudah lama memperjuangkan satu undang-undang kawal selia serta sistem pencukaian yang konklusif bagi produk vape bernikotin.

“Bagaimanapun, kadar RM1.20 yang ditetapkan untuk setiap millimeter (ml) cecair vape adalah terlalu tinggi.
“Kadar ini akan membebankan pengilang terutamanya dan memberikan kesan yang negatif kepada industri,” katanya dalam kenyataan.

Rizani menerangkan, di kebanyakan negara, cukai ke atas cecair vape adalah rendah, sebagai contohnya di negara- negara Eropah, kadar cukai yang dikenakan hanya antara 0.10  hingga 0.20 Euro setiap ml.
Di sesetengah negara seperti United Kingdom (UK) dan New Zealand [pula tidak mengenakan cukai ke atas produk ini kerana ia diiktiraf sebagai bahan yang boleh membantu perokok berhenti merokok.
“Dengan kadar cukai baharu itu, setiap 30 ml botol cecair akan dikenakan cukai sebanyak RM36 dan kadar ini  adalah bersamaan dengan harga runcit semasa setiap 30 ml botol cecair vape.
“Sudah tentu pengguna akan terbeban dengan harga baharu yang akan naik dan pastinya mereka akan mencari alternatif yang lebih murah. Ini akan membuka peluang kepada aktiviti jualan produk yang tidak berbayar cukai,” katanya.

Selain cukai, Rizani memberitahu undang-undang kawal selia juga adalah salah satu komponen utama bagi memastikan industri ini berdaya saing.
“Undang-undang yang bakal dilaksanakan tidak boleh sama seperti undang-undang untuk mengawal rokok tembakau dan ia haruslah dibuat dengan mengambil kira kesan negatif kepada industri tempatan yang terdiri daripada 3,300 Perusahaan Kecil dan Sederhana (PKS) dengan 15,000 pekerja,” jelasnya.
Selain itu, tambah beliau, satu petisyen dalam talian telah dilancarkan di dalam laman web bagi mengutip sebanyak mungkin tanda tangan sebagai sokongan orang ramai terhadap usaha kami.
“Petisyen ini bertujuan untuk kerajaan mengkaji semula kadar cukai yang ditetapkan dan menggubal segera undang-undang kawal selia khusus untuk vape yang berbeza dan berlainan daripada rokok tembakau,” ujarnya.


Roh filem terbaik FFM31, terima dana setengah juta
Oleh MOHD. HAIKAL ISA

10 Disember 2021, 11:38 pm
PETALING JAYA – Filem Roh arahan pengarah prolifik, Emir Ezwan melakar sejarah sendiri apabila filem garapannya, Roh diangkat sebagai Filem Terbaik Festival Filem Malaysia ke-31 (FFM31).
Kejayaan tersebut sekali gus melayakkan naskhah dibintangi June Lojong, Farah Ahmad dan Nam Rom itu menerima Dana Kandungan Digital (DKD) bernilai RM500,000.
Dalam pada itu, pelakon filem berkenaan June Lojong menerima trofi Pelakon Pembantu Wanita Terbaik.
Turut mencuri tumpuan apabila filem Sangkar turut membawa pulang beberapa anugerah utama termasuk Pengarah Terbaik (Kabir Bhatia), Pelakon Lelaki Terbaik (Zul Ariffin) dan Pelakon Pembantu Lelaki Terbaik (Remy Ishak).
Dengan tema Citra Sinema, FFM31 disiarkan secara langsung menerusi TV2 dari Dewan Plenari, Pusat Konvensyen Kuala Lumpur (KLCC).
Diacarakan oleh Awal Ashaari dan Sharifah Shahira, penganjuran FFM31 diadakan dengan penerapan norma baharu dalam meminimumkan risiko keselamatan dan mengekang penularan pandemik Covid-19.

Buat julung kalinya, pemenang Filem Terbaik FFM31 menerima Dana Kandungan Digital (DKD) bernilai RM500,000. FFM31 menyaksikan 55 filem yang dihasilkan pada 2018 hingga 2020 dipertandingkan. – K! ONLINE
Senarai pemenang FFM31:
Filem Terbaik
Roh
Pengarah Terbaik
Kabir Bhatia (Sangkar)
Pelakon Lelaki Terbaik
Zul Ariffin (Sangkar)
Pelakon Wanita Terbaik
Sinje Lee (The Garden of Evening Mists)
Pelakon Pembantu Lelaki Terbaik
Remy Ishak (Sangkar)
Pelakon Pembantu Wanita Terbaik
Junainah M. Lojong (Roh)
Sinematografi Terbaik
Low Soon Keong (Fly By Night)
Pelakon Kanak-Kanak Terbaik
Putri Qaseh (Roh)
Lagu Tema Terbaik
Ayuhlah – Datuk Zainal Abidin (Suatu Ketika)
Penyunting Terbaik
Heng Yin Chau (Fly By Night)
Cerita Asal Terbaik
Tan Twan Eng (The Garden of Evening Mists)
Lakon Layar Terbaik
Emir Ezwan (Roh)
Pelakon Lelaki Harapan
Anding Indrawan (Headhunter)
Pengarah Harapan
Zahir Omar (Fly By Night)
Pelakon Wanita Harapan
Fify Azmi (Wira)
Anugerah Khas Juri
Headhunter
Geran
Suatu Ketika
Filem Box Office
Ejen Ali The Movie
Penataan Seni Terbaik
Nazrul Asraff Mahzan (Sangkar)
Anugerah Khas Penggiat Belakang Tabir
Datuk Seri Dr. Ahmad Nawab
Anugerah Khas Karyawan Sepanjang Zaman
Fauziah Nawi


Penangguhan had usia belia dipersetujui PM
Oleh AMREE AHMAD

10 Disember 2021, 8:48 pm
PUTRAJAYA – Perwakilan 20 Badan Gabungan (G20) Majlis Belia Malaysia (MBM) menzahirkan rasa gembira apabila Perdana Menteri bersetuju untuk menangguhkan had usia maksimum belia.
Berita gembira itu dimaklumkan menerusi kenyataan akhbar kumpulan berkenaan setelah mengadakan pertemuan dengan Datuk Seri Ismail Sabri Yaakob sendiri di Parlimen semalam.
“Sehubungan itu, G20 ingin mengucapkan jutaan terima kasih atas keprihatinan Perdana Menteri kerana mendengar suara anak muda,” kata jurucakapnya, Fahami Ashrof Badaruddin.
Pada pertemuan tersebut, beliau menyerahkan memorandum selain menyampaikan perasaan terkilan susulan keputusan Menteri Belia dan Sukan, Datuk Seri Ahmad Faizal Azumu pada bulan lalu.
Ia susulan pengumumannya di Parlimen pada 17 November lepas berhubung menguatkuasakan pindaan Akta Pertubuhan Belia 2007 bermula 1 Januari depan tanpa ada rundingan dengan MBM.
Isu itu bermula pada 2019 lalu apabila menteri terdahulu ketika era Pakatan Harapan, Syed Saddiq Syed Abdul Rahman bertindak meminda akta tersebut dengan tiada perbincangan.

Malah, ia tidak seperti dijanjikan iaitu diturunkan secara berperingkat daripada maksimum 40 tahun kepada 35 tahun, tetapi sebaliknya beliau mengubah terus kepada had usia 30 tahun.
Pindaan kontroversi itu bagaimanapun tidak dilaksanakan penyandang selepasnya, Datuk Seri Reezal Merican Naina Merican namun diteruskan pula oleh penggantinya, Ahmad Faizal.
Keadaan itu mengakibatkan lebih 60 ahli G20 mengadakan perhimpunan bantahan di depan bangunan kementerian tersebut pada 25 November lalu kerana berasa tertipu dan dihina. – K! ONLINE


MEDAC catat 3.2 juta jualan hari kedua Aspirasi Keluarga Malaysia
Oleh HARRITH HISHAM

10 Disember 2021, 8:31 pm
KUALA LUMPUR – Kementerian Pembangunan Usahawan dan Koperasi (MEDAC) mencatatkan potensi jualan sebanyak RM3.2 juta pada hari kedua Program 100 Hari Aspirasi Keluarga Malaysia yang berlangsung di Pusat Konvesyen Kuala Lumpur (KLCC).
Pegawai Urus Setia pameran MEDAC, Zulkarnain berkata, sebanyak 33 Perusahaan Kecil Sederhana (PKS) mengambil bahagian serta 37 sesi pemadanan berjaya direkodkan bagi tempoh dua hari program itu berlangsung.
“Hampir 30 syarikat dibawakan oleh MEDAC bagi membantu usahawan yang mencari peluang untuk mengembangkan perniagaan mereka.
“Dalam pameran padanan perniagaan ini, kami amat mengalu-alukan kepada semua PKS dan usahawan online untuk turut terlibat dan mengambil bahagian,” katanya.
Seorang usahawan PKS, Azlinawati Baharuddin, 35, berkata, banyak perkara yang dapat dipelajari dan diambil sebagai panduan daripada pameran ini.
“Saya sebenarnya sudah berniaga selama lima tahun, sudah banyak bengkel dan kelas saya masuk tapi tidak berjaya lagi.

“Apabila saya datang ke pameran padanan perniagaan ini, rupanya banyak perkara yang saya tidak tahu sebelum ini menyebabkan perniagaan saya lambat untuk maju,” katanya.
Dalam pada itu, sesi padanan ini bukan sahaja dibuka kepada perniagaan fizikal malah memberi peluang juga kepada perniagaan online melalui hubungan bersama orang tengah (Market Linker) bagi menembusi pasaran yang lebih besar.
Selain itu, seorang usahawan online, Sarah Azmi, 25, berhasrat untuk memperluaskan pasaran produknya yang kini hanya tertumpu di dalam media sosial.
“Sebelum ini saya hanya menggunakan media sosial sebagai medium utama. Tak sangka rupanya ada banyak syarikat yang menawarkan perkhidmatan distribusi serta model perniagaan bagi terutama e-dagang,” jelasnya. K! ONLINE.


Pakar dakwa vaksin BioNTech perlu disuntik pada paha
Oleh KOSMO!

10 Disember 2021, 9:00 pm
HONG KONG – Pakar-pakar kesihatan Hong Kong memaklumkan bahawa vaksin Covid-19 BioNTech perlu disuntik pada paha dan bukannya lengan penerima bagi mengurangkan risiko radang jantung, lapor akhbar South China Morning Post (SCMP) kelmarin.
Perkara itu diumumkan berikutan kenyataan Jabatan Kesihatan mengenai kematian seorang wanita berusia 66 tahun yang mengalami miokarditis iaitu radang otot jantung selepas 16 hari menerima dos vaksin BioNTech.
“Kaitan antara kematian mangsa dan vaksin yang diterima tidak dapat dipastikan,’’ kata pihak berkuasa kesihatan menerusi satu sidang akhbar.
Menurutnya, butiran lanjut kes itu akan didedahkan setelah Jawatankuasa Pakar Penilaian Peristiwa Klinikal menyemak pengawasan  berkaitan keselamatan vaksinasi koronavirus.
Jawatankuasa itu telah mengenal pasti 49 kematian yang direkodkan dalam tempoh 14 hari selepas suntikan vaksin diberikan. Namun, tiada satu pun disebabkan oleh vaksinasi.
Menurut jawatankuasa sama, pihaknya tidak boleh memutuskan kematian warga emas itu disebabkan oleh vaksin BioNTech. Ia mungkin berpunca daripada provirus iaitu jangkitan virus lain yang menyebabkan masalah serupa pada jantung.

Namun, kata pakar-pakar berkaitan, untuk mengelakkan risiko miokarditis, vaksin BioNTech hendaklah disuntik pada paha dan bukan lengan.
“Ia lebih jauh dari jantung dan perlu melalui kelenjar limfa,’’ katanya.
Penasihat pandemik, Profesor Yuen Kwok-yung turut berkata: ‘’Suntikan paha untuk remaja yang menerima vaksin BioNTech harus dijadikan dasar.’’
Katanya, kumpulan umur itu mempunyai kemungkinan untuk mengalami miokarditis berikutan vaksinasi BioNTech.
Setakat ini, Hong Kong merekodkan 83 kes miokarditis berkaitan suntikan vaksin Covid-9 termasuk 34 remaja berusia 12 hingga 15 tahun. – Agensi


Kehadiran 10 atlet negara suntik semangat belia
Oleh HARRITH HISHAM

10 Disember 2021, 8:39 pm
KUALA LUMPUR – Seramai 10 atlet negara dari pelbagai sukan hadir di pusat pameran Kementerian Belia dan Sukan (KBS) sempena Program 100 Hari Aspirasi Keluarga Malaysia (AKM) di Pusat Konvensyen Kuala Lumpur (KLCC) bagi menyuntik dan memberi semangat baharu kepada golongan belia.
Antara atlet yang menjadi tumpuan orang ramai untuk bertemu adalah ratu perenang negara dan juga atlet jaguh paralimpik, Datuk Pandalela Rinong serta Muhammad Ziyad Zolkefli.
Menteri Belia dan Sukan, Datuk Seri Ahmad Faizal Azumu berkata, kami bawakan para atlet negara yang juga berstatus ‘Olympian’ bagi menarik minat orang ramai untuk datang melihat pameran KBS.
“Ianya supaya kami dapat menerangkan apa yang KBS boleh lakukan khususnya berkaitan perancangan model pembangunan belia termasuk program-program yang akan dilakukan pada tahun hadapan.
“KBS bukan sahaja memberi fokus pada bidang sukan malah menumpukan usaha kepada pembangunan belia,” katanya kepada Kosmo!.
Faizal berkata, dia berharap agar orang ramai dapat hadir ke pameran KBS di sini untuk berkongsi pandangan dan input bagi memantapkan lagi prestasi sukan dan juga hak belia di negara ini.

Antara atlet yang turut hadir semasa sesi tersebut adalah Emma Firyana, Nur Dhabitah , Muhd. Rafiq Ismail, Siti Safiyah, Syaqiera Mashayikh, S. Suresh, Zalina Ahmad dan Mun Yee.
Dalam pada itu, kesemua atlet turut meluangkan masa bersama pengunjung melalui aktiviti kuiz ringkas dan juga sesi suai kenal di samping melayan pengunjung untuk bergambar bersama.
Sementara itu, Faizal berkata, pendekatan AKM juga merupakan peluang kerajaan mendekati masyarakat dengan tujuan kesejahteraan dan membina komuniti belia yang progresif untuk masa hadapan. -K! ONLINE


Amaran ribut petir di 4 negeri malam ini
Oleh ALWANI ZAFIRAH

10 Disember 2021, 10:39 pm
PETALING JAYA – Amaran ribut petir serta hujan lebat dikeluarkan melibatkan negeri Perak, Pahang, Johor dan Sarawak yang dijangka berlaku sehingga lewat malam hari ini.
Jabatan Meteorologi (MetMalaysia) menerusi satu kenyataan di laman Facebooknya berkata, cuaca buruk itu melibatkan beberapa kawasan di Perak, antaranya adalah Manjung, Kinta dan Perak Tengah.
“Di Pahang, melibatkan kawasan Rompin, manakala di Johor, kawasan terlibat adalah Segamat, Batu Pahat, Kluang, Mersing, Pontian, Kulai, Kota Tinggi dan Johor Bahru.
“Di Sarawak, kawasan yang terlibat adalah Sri Aman, Sibu (Selangau), Mukah (Mukah), Kapit (Belaga), Bintulu, Miri (Subis, Beluru, Miri dan Marudi) dan Limbang,” katanya di sini hari ini.
Sementara itu, keadaan cuaca buruk ini dijangka berterusan sehingga pukul 1 pagi nanti. – K! ONLINE


Empat pelajar buli rakan setingkatan ditahan
Oleh ASLIZA MUSA

10 Disember 2021, 10:54 pm
IPOH – Polis telah menahan empat pelajar yang juga suspek kes buli rakan setingkatan di sebuah sekolah berasrama penuh di Kuala Kangsar petang tadi.
Ketua Polis Perak, Datuk Mior Faridalathrash Wahid berkata, keempat-empat pelajar berusia 13 tahun itu ditahan ketika hadir di Ibu Pejabat Polis Daerah (IPD) Kuala Kangsar antara pukul 6 hingga 7 petang.
“Empat pelajar telah ditahan petang tadi untuk siasatan lanjut,” katanya di sini hari ini.
Terdahulu Mior Farid memberitahu, kertas siasatan kes tersebut dibuka di bawah Seksyen 147 Kanun Keseksaan kerana merusuh dan Seksyen 233 Akta komunikasi dan Multimedia 1998 kerana penggunaan tidak wajar kemudahan rangkaian atau perkhidmatan rangkaian.
Beliau berkata, kesemua lapan pelajar terlibat termasuk seorang mangsa telah dikenal pasti dan mereka dipanggil bagi memberi keterangan untuk membantu siasatan.
Katanya, turut dipanggil untuk dirakam percakapan ialah pemilik akaun media sosial yang menularkan video kejadian itu.

“Siasatan awal yang dilakukan mendapati kejadian itu berlaku semalam antara pukul 1 hingga 2 pagi melibatkan tujuh suspek remaja dan seorang mangsa.
“Satu laporan polis telah dibuat oleh pengetua sekolah berkenaan hari ini ekoran penularan video pergaduhan yang mendapat perhatian ramai,” katanya. -K! ONLINE


Ayam hidup, sejuk beku seludup bernilai hampir RM1 juta dirampas
Oleh NOR AZIAH MAT NOH

10 Disember 2021, 10:50 pm
PUTRAJAYA – Cubaan menyeludup 13,281 ekor ayam hidup dan 54 tan keratan ayam sejuk beku dari Thailand telah berjaya dipatahkan di Kelantan sepanjang bulan Januari hingga November tahun ini.
Jabatan Perkhidmatan Kuarantin dan Pemeriksaan Malaysia (Maqis) berkata, pihaknya telah menahan kemasukan 54 tan keratan ayam sejuk beku bernilai RM768,000 sepanjang tahun ini yang gagal mematuhi syarat kemasukan telah ditetapkan.
“Maqis turut berjaya merampas 13,281 ekor ayam hidup bernilai RM100,000 hasil serahan daripada Pasukan Gerakan Am (PGA) dan Pasukan Polis Marin.
“Rampasan itu dilakukan dalam cubaan membawa masuk ayam hidup dari Thailand ke Malaysia melalui pengkalan haram tebing Sungai Golok,” katanya dalam satu kenyataan hari ini.
Menurut Maqis, kesemua kes disiasat di bawah Seksyen 11(1) Akta Perkhidmatan Kuarantin Dan Pemeriksaan Malaysia 2011 (Akta 728).
“Maqis dengan kerjasama agensi penguatkuasaan di sempadan yang lain akan terus komited serta mengambil langkah serius dalam mempertingkat kawalan dan penguatkuasaan di sempadan khususnya di pintu masuk negara.

“Ini bagi memastikan isu melibatkan kawalan penyakit, keselamatan makanan, pengiktirafan halal dan risiko kemasukan perosak berbahaya yang boleh mengancam industri pertanian serta penternakan negara ini dapat dibendung serta dikawal,” ujarnya. – K! ONLINE


‘Tolonglah jangan report polis, kami menyesal sangat-sangat’
Oleh ALWANI ZAFIRAH

10 Disember 2021, 7:42 pm
PETALING JAYA – Selepas tular sebuah rakaman video buli yang memaparkan beberapa remaja yang juga pelajar di sebuah sekolah asrama di Perak, kini tersebar pula beberapa perkongsian tangkap layar dalam grup WhatsApp menunjukkan pelaku memohon maaf dan merayu agar perbuatan mereka tidak dilaporkan kepada polis.
Menerusi perkongsian yang dimuat naik oleh Aizuddin Ismail di laman Facebooknya, beberapa orang pelajar itu menyuarakan rasa menyesal dengan tindakan membuli rakan mereka dan berharap pihak keluarga tidak mengambil tindakan selanjutnya.
“Kami semua nak mintak maaf sangat-sangat dekat pihak kau (mangsa) terutama kau, ibu bapa kau dan semua orang. Kami sedar apa yang kami buat tu salah sangat-sangat.
“Saya (pelaku) sedar apa yang saya buat itu salah, dan saya sangat-sangat menyesal perbuatan kami itu memang patut dicela, dimaki dan dihukum, tapi kami masih ingin ada masa depan, maafkan kami mak cik dan pak cik dan juga kau (mangsa), kami sedar apa kami buat itu salah,” kata pelaku menerusi mesej yang dihantar di aplikasi WhatsApp.
Sementara itu, perbualan tersebut menunjukkan kesemua pelaku benar-benar menyesal dengan tindakan dan perbuatan yang mereka lakukan kepada mangsa.
Dalam pada itu, rata-rata orang ramai memberi pandangan menerusi ruang komen agar pihak keluarga mangsa mengambil tindakan yang sewajarnya kepada pelaku untuk dijadikan pengajaran.

“Kalau anak saya, kau minta maaflah macam mana pun, laporan tetap dibuat. Kes buli ini perlu dipandang serius dan tindakan yang sewajarnya perlu untuk pelaku sebagai pengajaran,” kata Maisara.
“Orang yang suka membuli ini mana ada perasaan, dia tak fikir mangsa buli akan trauma dan dapat gangguan emosi seumur hidup, tindakan perlu diambil untuk mereka,” komen Wan Putra pula.
“Buat sahaja laporan polis, jangan biarkan mereka terlepas dengan maaf,” ujar Safuan Sani. – K! ONLINE


[KEMASKINI] Dua suspek bunuh warga emas nak solat diberkas kurang 4 jam
Oleh MOHD YUNUS YAKKUB

10 Disember 2021, 7:21 pm
KLANG – Kecekapan pihak polis berjaya memberkas dua suspek dipercayai terlibat dalam kes pembunuhan seorang lelaki warga emas di Kampung Idaman di sini dalam tempoh kurang empat jam.
Kedua-dua suspek lelaki berusia 33 tahun itu ditahan kira-kira pukul 4 petang di sekitar daerah ini dan Shah Alam selepas pembunuhan itu berlaku kira-kira pukul 12.30 tengah hari.
Ketua Polis Daerah Klang Selatan, Asisten Komisioner Cha Hoong Fong berkata, pihaknya juga berjaya menemukan senjata jenis pisau yang digunakan oleh suspek untuk menikam mangsa berusia 69 tahun.
“Berdasarkan siasatan awal mendapati kedua-dua suspek mengenali mangsa.
“Semakan rekod mendapati suspek mempunyai tiga rekod lampau iaitu satu rekod jenayah dan dua rekod dadah,” katanya dalam kenyataan hari ini.
Jelas beliau, motif kejadian masih dalam siasatan dan permohonan reman terhadap mereka akan dilakukan esok di Mahkamah Klang.

Kosmo! terdahulu melaporkan hasrat seorang lelaki warga emas untuk menunaikan solat Jumaat bertukar tragedi apabila dia maut ditikam di hadapan rumahnya di Kampung Idaman.
Dalam kejadian kira-kira pukul 12.30 tengah hari itu, mangsa, Mohd. Sani Abdullah, 69, meninggal dunia akibat kecederaan di anggota badan. -K!ONLINE


77 tahun usia manusia, kucing Adibah Noor hembus nafas terakhir
Oleh MOHD. HAIKAL ISA

10 Disember 2021, 8:25 pm
PETALING JAYA – Selepas 15 tahun mewarnai kehidupan penyanyi Adibah Noor, kucing kesayangan peliharaan vokalis wanita unggul tersebut menghembuskan nafas terakhir.
Adibah atau nama sebenarnya Adibah Noor Mohamed Omar memaklumkan, kucing  yang diberi nama timangan Bobby itu telah banyak berjasa terhadap dirinya.
“Bobby baru sahaja menghembuskan nafas terakhir dalam pelukan saya. Terima kasih Allah atas kurnia dan kasih sayang-Mu, yang telah Kau salurkan melalui Bobby, yang Kau hantar kepadaku 15 tahun lalu ketika aku jatuh tersungkur.
“Bobby mesti gembira di syurga okey sayang. Bobby doa untuk Ma (panggilan buat dirinya) ya sayang,” tulis pelantun lagu Terlalu Istimewa itu menerusi satu ciapan dalam Twitter.
Terdahulu pada 8 Disember, Adibah, 51, berkongsi berita duka bahawa kucing yang dipeliharanya itu telah jatuh sakit dan mengalami sawan.
“Bobby sedang sakit. Berusia 15 tahun kalau ikut usia kucing, 77 tahun (usia manusia).

“Saya (ketika itu) sedang memeluknya, bersedih dan berdoa dengan kuat untuk belas kasihan Allah,” katanya menerusi satu ciapan.
Selain Bobby, Adibah yang kini merupakan salah seorang peserta Gegar Vaganza musim kelapan (GV8) turut memiliki beberapa kucing peliharaan lain yang diberi nama Along, Marco dan Billy.
Adibah merupakan seorang pencinta kucing dan untuk rekod, dia memiliki lebih 40 ekor kucing peliharaan pelbagai baka termasuk kucing jalanan yang dibela di rumahnya. – K! ONLINE


Pemilik bengkel menangis dengar letupan
Oleh TENGKU DANISH BAHRI TENGKU YUSOFF

10 Disember 2021, 8:18 pm
KUALA NERUS – Dua pemilik bengkel cat kenderaan mengalami kerugian lebih RM200,000 setelah premis mereka hangus dalam kebakaran di Jalan Kampung Bukit Nangka di sini hari ini.
Kebakaran pada pukul 1.10 tengah hari itu turut memusnahkan lima kenderaan termasuk sebuah kenderaan pelbagai guna (MPV), Perodua Alza milik pelanggan.
Saksi kejadian, Atifah Mohd. Wahed, 31, yang menetap bersebelahan premis itu berkata, kebakaran disedari ketika sedang memasak sebelum bertindak pantas keluar mengalihkan kenderaan kepunyaannya.
“Beberapa letupan turut kedengaran menyebabkan saya menangis dan risau kerana kedudukan rumah sangat dekat dengan bengkel tersebut.
“Api terlalu marak, mujur pasukan bomba cepat tiba untuk memadamkan kebakaran sebelum kejadian lebih buruk menimpa,” katanya ketika ditemui Kosmo! di sini hari ini.
Sementara itu, salah seorang pemilik bengkel, Mat Zaid Jusoh, 58, berkata, dia dimaklumkan kebakaran tersebut apabila selesai menunaikan solat Jumaat di sebuah masjid berhampiran.

Dia hanya mampu sebak menyaksikan bengkel kepunyaannya dan seorang lagi pemilik, Awang Harun, 50, musnah dan runtuh menyembah bumi.
“Sebuah kereta pelanggan yang selesai dicat dan sepatutnya akan dihantar esok namun kebakaran ini memusnahkan punca pencarian saya sejak 15 tahun lalu dalam sekelip mata,” katanya.
Sementara itu, Ketua Balai Bomba dan Penyelamat Kuala Nerus, Azmi Omar, berkata, kebakaran tersebut berjaya dikawal dalam tempoh 10 minit dan punca kejadian dan anggaran kerugian masih dalam siasatan. – K! ONLINE


Lelaki termakan dendeng lembu mentah
Oleh KOSMO!

10 Disember 2021, 7:30 pm
JAKARTA – Gara-gara terlalu bersemangat, seorang lelaki mengaku telah memakan separuh daripada hidangan dendeng daging lembu (daging kering dihiris nipis) yang dibelinya secara online tanpa menyedari bahawa hidangan itu masih mentah,  lapor laman berita Suara.com.
Klip video itu dikongsikan lelaki tersebut di akaun TikTok miliknya bernama @bamzjsaputra.
Lelaki itu pada awalnya menunjukkan bungkusan dendeng daging lembu yang dibukanya.
Dia kemudiannya menunjukkan bahagian belakang bungkusan yang mengandungi cara penyediaan makanan itu.
Tetapi, lebih separuh daripada hidangan mentah itu sudah dimakan olehnya.
Netizen mula membanjiri ruangan komen.

“Ya, itulah risiko mereka yang malas membaca,” tulis seorang netizen.
“Sambung makan saja bro, dah separuh,” tulis netizen lain. – Agensi


Penubuhan DNB turut libatkan KKMM
Oleh MOHD. HUSNI MOHD. NOOR

10 Disember 2021, 7:37 pm
PUTRAJAYA – Kementerian Kewangan (MoF) menjelaskan penubuhan Digital Nasional Berhad (DNB) telah diatur sejak 2019 dengan penglibatan sama Kementerian Komunikasi dan Multimedia (KKMM).
Menterinya, Tengku Datuk Seri Zafrul Tengku Abdul Aziz berkata, MOF sebenarnya saling bekerja rapat dengan KKMM dan agensi kawal selianya, Suruhanjaya Komunikasi dan Multimedia Malaysia (MCMC), terutama bagi menambah baik kesalinghubungan digital di negara ini.
“Saya juga sentiasa berbincang dengan Menteri KKMM, dahulu dan sekarang dan saya akan terus bekerjasama rapat dengan Menteri KKMM untuk kesejahteraan ekonomi digital negara kita.
“Banyak kenyataan tidak tepat yang dilaporkan oleh beberapa media mengenai isu ini jadi saya ingin memberi pencerahan agar tidak timbul kekeliruan lagi mengenai perkara ini,” ujarnya menerusi satu hantaran di laman Facebook, hari ini.
Semalam, Timbalan Menteri Komunikasi dan Multimedia, Datuk Zahidi Zainul Abidin pada sesi Dewan Rakyat berkata, tiada perundingan antara MOF dan KKMM mengenai pelantikan DNB sebagai sebahagian pelaksana rangkaian dan infrastruktur 5G melalui model Rangkaian Borong Tunggal (SWN).
Tengku Zafrul berkata, DNB ditubuhkan untuk menyegerakan pelancaran 5G di Malaysia yang dianggap ketinggalan berbanding Singapura, Thailand, Vietnam, Indonesia dan Filipina yang sudah melancarkannya seawal 2019.

Pada masa sama, katanya, pembinaan rangkaian 5G oleh Ericsson adalah dengan menggabungkan penyewaan menara dan pajakan gentian sekali gus menggunapakai infrastruktur sedia ada
“Dakwaan bahawa ‘DNB akan jual pula pada telco jadi dua kali ganda peningkatan’ juga tidak berasas sebaliknya DNB mengenakan caj kurang daripada 20 sen bagi setiap gigabit (GB) untuk 5G kepada syarikat telekomunikasi.
“Selain itu, kepentingan kontraktor Bumiputera dalam projek ini juga tidak diketepikan sebaliknya lebih 60 peratus kontraktor Bumiputera diberi peluang dalam tempoh 10 tahun akan datang,” katanya. -K! ONLINE


Obor-obor ‘hantu gergasi’ dirakam di pantai California
Oleh KOSMO!

10 Disember 2021, 8:30 pm
CALIFORNIA – Seekor ‘obor-obor hantu gergasi’ sesungut panjang yang jarang ditemui telah dijumpai di luar pantai California, lapor akhbar Daily Mail kelmarin.
Makhluk gergasi itu pertama kali didokumentasikan secara rasmi pada tahun 1899 dan hanya dirakam sembilan kali sepanjang beribu-ribu selaman dilakukan di Monterey Bay. Haiwan marin itu ditemui sebanyak 110 kali sepanjang 110 tahun di seluruh dunia.
Pemangsa invertebrata terbesar dalam ekosistem laut dalam itu hidup dari permukaan air sehingga kedalaman 6,675.12 meter. Ia kebanyakannya hanya berada di kawasan zon senja iaitu paras yang terlalu dalam untuk ditembusi cahaya.
Dalam penemuan terbaharu tersebut, obor-obor hantu itu telah dirakam oleh kamera kapal selam robot pada kedalaman 990 meter.
Penyelidik di Institut Penyelidikan Akuarium Monterey Bay (MBARI) berjaya merakam makhluk laut dalam yang secara saintifiknya dikenali sebagai Stygiomedusa gigantea. Ia mempunyai sesungut sepanjang 10 meter.
Sesungut haiwan itu dipercayai digunakan untuk menangkap dan memerangkap mangsa. Pemakanan obor-obor itu tidak diketahui, tetapi dipercayai memakan plankton dan ikan-ikan kecil.

Dua penampakan makhluk itu di Teluk Mexico mengandaikan bahawa haiwan itu berpaut pada struktur dasar laut dan menggunakan sesungutnya untuk memerangkap makanan, tetapi tidak pernah disaksikan secara langsung.
Menurut saintis, obor-obor hantu gergasi kelihatan berada di semua lautan kecuali Artik.
Bagaimanapun, dalam tempoh 34 tahun menjalankan kajian laut dalam, MBARI telah menghantar beribu-ribu robot yang dikendalikan dari jauh dan obor-obor hantu gergasi itu hanya dirakam sembilan kali. – Agensi


USIM komited tangani isu kekeluargaan masyarakat Islam
Oleh ZAKKINA WATI AHMAD TARMIZI

10 Disember 2021, 7:28 pm
NILAI – Universiti Sains Islam Malaysia (USIM) akan membantu agensi-agensi berkaitan bagi menangani secara proaktif isu-isu kekeluargaan di negara ini khususnya berkaitan perceraian.
Pengerusi Lembaga Pengarah Universiti (LPU) USIM, Datuk Dr. Zulkifli Mohamad Al-Bakri berkata, langkah itu susulan pihaknya mendapati isu perceraian yang berlaku dalam masyarakat Islam di negara ini agak membimbangkan.
“Berdasarkan data dan maklumat yang diperoleh, mendapati satu kes penceraian berlaku dalam tempoh 15 minit atau sekitar lima pasangan bagi setiap satu jam.
“Keadaan ini sememangnya membimbangkan dan ia lebih serius ketika pandemik Covid-19 melanda negara sejak Mac tahun lalu.
“USIM akan cuba membantu menangani masalah ini dengan tenaga pakar yang ada, melalui program-program bimbingan dan nasihat berkaitan kepentingan kekeluargaan,” katanya ketika ditemui pemberita selepas menyampaikan khutbah solat Jumaat di Kompleks Islam Tuanku Muhriz, USIM, di sini hari ini.
Dalam pada itu, Zulkifli berkata, selepas dilantik sebagai Pengerusi LPU USIM sejak 1 Disember lalu, beliau berhasrat menjadikan USIM sebagai universiti tersohor di dunia terutama dalam menjadikan ia sebagai hab pendidikan Islam.

“Saya mahu melihat kekuatan universiti ini lebih mendalam lagi melalui beberapa perkara. Selepas ini juga saya akan bertemu segenap lapisan warga USIM dan mencari kaedah selesaikan masalah kadar segera yang berkait dengan USIM.
“Saya juga mahu melihat USIM menjadi senarai universiti tersohor di dunia melalui kekuatan universiti ini dari segi agama dan hab pendidikan Islam dengan pensyarah yang berwibawa,” katanya lagi. -K! ONLINE


Tujuh kluster baharu Covid-19 dikenal pasti
Oleh SITI A'ISYAH SUKAIMI

10 Disember 2021, 8:21 pm
PUTRAJAYA – Sebanyak tujuh lagi kluster baharu dikenal pasti yang menjadi antara penyumbang kepada 5,058 kes positif Covid-19 harian negara hari ini.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah kes hari ini, sebanyak 17 kes adalah kes import dengan keseluruhan kes positif Covid-19 sebanyak 2,683,523 kes.
“Selain itu, sebanyak 80 kes (1.6 peratus) adalah kategori tiga, empat dan lima serta 4,978 kes (98.4 peratus) kategori satu dan dua.
“Kes sembuh mencatatkan 4,997 kes dengan jumlah kes sembuh daripada Covid-19 sebanyak 2,591,819 kes,” katanya dalam satu kenyataan akhbar di sini hari ini.
Ujarnya lagi, sebanyak 393 kes dirawat di Unit Rawatan Rapi dan 212 kes memerlukan bantuan pernafasan. -K! ONLINE


Wanita 48 tahun curi identiti anak untuk masuk kolej
Oleh KOSMO!

10 Disember 2021, 8:00 pm
BANDAR JEFFERSON, MISSOURI – Seorang wanita berdepan hukuman penjara selepas mengaku salah mencuri identiti anak perempuannya yang sudah lama ditinggalkan untuk mendapatkan pinjaman pelajaran dan mendaftar di kolej, lapor akhbar New York Post semalam.
Laura Oglesby, 48, menyamar sebagai anak perempuannya, Lauren Hays selama lebih dua tahun dalam penipuan yang memperdayakan kerajaan persekutuan dan penduduk bandar kecil,  Mountain View.
Pada 2016, Oglesby memohon kad keselamatan sosial atas nama Hays.
Sejak itu, Oglesby yang ketika itu berumur 43 tahun, menggunakan identiti anak perempuannya dengan mengatakan namanya ialah Lauren Hays dan dia berumur 22 tahun.
Dia juga menggoda lelaki berusia usia awal 20-an yang tidak menyedari  bahawa Oglesby hampir dua dekad lebih tua daripada usia yang dikatakannya.
“Semua orang mempercayainya. Dia juga mempunyai teman lelaki yang percaya bahawa dia berumur 22 tahun,” kata Ketua Jabatan Polis Mountain View, Jamie Perkins.

Gambar yang diperoleh daripada stesen berita KY3 Missouri menunjukkan Oglesby mempunyai akaun media sosial Snapchat dan menyamar sebagai Hays dengan menggunakan aplikasi penapis untuk menjadikan wajahnya nampak muda.
Oglesby mendaftar di Universiti Southwest Baptist.
Dia turut memohon pinjaman dan menerima wang berjumlah AS$9,400 (RM39,673) dalam bentuk pinjaman persekutuan dan geran pendidikan berjumlah  AS$5,920 (RM24,985).
Bagaimanapun, selepas lebih dua tahun, penipuan tersebut  akhirnya terbongkar pada Ogos 2018.
Polis Mountain View telah dihubungi oleh pihak berkuasa di Arkansas yang percaya Oglesby telah melakukan penipuan kewangan dengan menggunakan nama anak perempuannya.
Oglesby berdepan hukuman penjara lima tahun tanpa parol selepas mengaku bersalah atas pertuduhan dengan sengaja memberikan maklumat palsu kepada Pentadbiran Keselamatan Sosial.
Di bawah syarat perjanjian rayuannya, Oglesby juga mesti membayar AS$17,521 (RM73,949) sebagai ganti rugi kepada Southwest Baptist University di Missouri dan kepada anak perempuannya. – AGENSI